“Бавария” ёш дарвозабон сотиб олди. Нойернинг тақдири нима бўлади? | Qalampir.uz\n“Бавария” ёш дарвозабон сотиб олди. Нойернинг тақдири нима бўлади?\nСпорт\t24 Апрель 13:52 2277\n“Бавария” дарвозабони Мануэль Нойер жамоа билан камида 2024 йилгача янги шартнома имзолашни истамоқда. Бу ҳақда Sport1 портали ёзмоқда.\nХабарга кўра, “Бавария” дарвозабонга уч йиллик шартнома, мавсум учун 12 миллион евро маош билан шартнома таклиф қилди. Нойер бу таклифга рози эмас ва камида тўрт йилга шартнома тузмоқчи. Шу билан бирга, у 20 миллион евро маош кутмоқда. Дарвозабоннинг ҳозирги дарвозабон шартномаси 2021 йил июнида якунига етади.\nТаъкидланишича, Нойер шу тарзда ўзини жамоанинг асосий дарвозабони мақомини кафолатламоқчи. Январь ойи бошида “Бавария” “Шалке”нинг 23 ёшли дарвозабони Александр Нюбель билан шартнома имзолади. Келишув 2020 йилнинг ёзида бошланади.\nМануэль Нойер 2019/20 йилги мавсумда 37 та ўйин ўтказиб, 38 та гол ўтказиб юборган. Дарвозабон 34 ёшда, у 2011 йил ёзида “Шалке”дан “Бавария”га ўтган. Мюнхен клуби таркибида етти марта Германия чемпионлигини, тўрт марта Германия кубогини, шунингдек, Чемпионлар лигаси, UEFA Суперкубоги ва клублар ўртасидаги жаҳон чемпионати ғолиби. У Германия терма жамоасида 92 та ўйин ўтказган ва ушбу жамоа билан 2014 йил Жаҳон чемпионига айланган.\n25 Май 16:12 44274\n26 Май 14:40 41714\n25 Май 23:18 39001\n26 Май 09:01 28481\n27 Май 20:39 28019


Жаҳон банки Қозоғистон иқтисодиётининг динамикаси баҳо индексини кўтарди\n8 Январь 18:33\nNUR-SULTAN. Kazinform – Жаҳон банки 2021 йил 5 январдаги Глобал иқтисодий истиқболларнинг янгиланган ҳисоботида 2020 йилда жаҳон иқтисодиёти динамикаси баҳоларини қайта кўриб чиқди. Янгиланган ҳисоб-китобларга кўра, 2020 йилда жаҳон иқтисодиёти 4,3 фоизга қисқаради, деб хабар беради Kazinform.\nАввалроқ, Банкнинг 2020 йил июнь ойидаги ҳисоботида 2020 йилда жаҳон иқтисодиёти -5,2 фоизга қисқариши башорат қилинган эди. 2020 йилда жаҳон иқтисодиёти динамикасини баҳолашни такомиллаштиришнинг асосий омили айрим ривожланган ва ривожланаётган мамлакатлардаги секин пасайиш ва Хитойда фаол тикланиш бўлди. Қозоғистон 2020 йилда Жаҳон банки томонидан баҳолаш индекси кўтарилган давлатлардан бири эди.\nЖаҳон банкининг янгиланган ҳисоботига кўра, 2020 йилда миллий иқтисодиётнинг ўсиши -2,5% ни ташкил этди, 2020 йил июнида -3%. Иқтисодиётнинг реал сектори барқарорлигини таъминлаш ва фуқаролар фаровонлигини қўллаб-қувватлаш бўйича самарали ҳукумат чора-тадбирлари миллий иқтисодий ўсишни қайта баҳолашнинг асосий омилига айланди. Жаҳон банки Ҳукуматнинг бизнесга кўрсатган ёрдами, шу жумладан, субвенцияланган молиялаштириш ва солиқ имтиёзлари орқали таъсирланган гуруҳларга тўғридан-тўғри ўтказмалар, шунингдек тиббий инфратузилма имкониятларини кенгайтириш бўйича саъй-ҳаракатлари самарадорлигини қайд этади.\nТаққослаш учун, Венгрия (-5% дан -5,9% га), Аргентина (-7,3% дан -10,6% га), Мексика (-7,5% дан -9% га), Украина (-3,5% дан -5,5% га), Қирғизистон (-4% дан -8% га), Грузия (-4, 8% дан -6% га), Озарбайжон (-2,6% дан -5% га), Арманистон (-2,8% дан -8% га), Индонезия (0% - дан -2,2% га), Таиланд (-5% дан -6,5% га) каби давлатларнинг 2020 йилдаги иқтисодий ўсиш кўрсатгичи қайта кўриб чиқилган.\n1 Брюсселда Ўзбекистоннинг GSP+ бенефициари бўлишига бағишланган давра суҳбати бўлиб ўтди\n3 МДҲ ПА йиғилиши 2022 йилда Ўзбекистонда бўлиб ўтади\n4 Қозоғистон ва Испания биргаликда учта фильм суратга олади\n5 Туркистон шаҳри уч йўналишда ривожланмоқда


Ходим узоқ вақт таътилга чиқмаган бўлса, компенсация қандай ҳисобланади | BUXGALTER.UZ\nХодим узоқ вақт, масалан, 2014 йил 13 январдан 2019 йил 30 мартгача таътилга чиқмаган бўлса. Бу вақтда бирон марта меҳнат таътили олмаган, фойдаланилмаган меҳнат таътили учун компенсация ҳам олмаган. Бу ҳолда фойдаланилмаган меҳнат таътили учун компенсация кунлари қандай ҳисобланади?\nМеҳнат кодексига мурожаат қиламиз. Меҳнат шартномаси бекор қилинганда ходимга фойдаланилмаган барча йиллик асосий ва қўшимча таътиллар учун пуллик компенсация тўланади (МКнинг 151-моддаси).\nШу тариқа, фақат ишдан бўшаганда фойдаланилмаган барча таътиллар учун компенсация тўланиши лозим.\nХодимларга 15 иш кунидан кам бўлмаган муддат билан йиллик асосий таътил берилади (МКнинг 134-моддаси). Бунда корхонанинг локал ҳужжатларида янада узайтирилган таътиллар бериш назарда тутилиши мумкин.\nТашкилотда йиллик таътил муддати 15 кунни ташкил этади, дейлик.\nХодим ушбу ташкилотда 4 йилу 2 ойу 18 кун таътил олмай ишлаган.\nТўлиқ 4 йил учун 60 кун (15 кун х 4) компенсация тўланиши лозим.\nҚолган 2 ойу 18 кун учун МКнинг 141-моддасида белгиланган яхлитлаш қоидасини қўллаганимизда яна 4 кун чиқади:\n15/12 х 3 = 3,75, бунда 15 – берилиши лозим бўлган таътил кунлари сони, 3 эса – тўлиқ ишланган ойлар сони.\nШу тариқа, башарти ташкилотда йиллик меҳнат таътили муддати 15 кунни ташкил этса, мазкур ходимга 64 кун учун компенсация тўланиши лозим. Тегишинча, янада узайтирилган таътил муддати белгиланган бўлса, компенсация тўланиши лозим бўлган кунлар сони ошиб, юқорида келтирилган формула асосида чегирилади.\nБу – муҳим! Иш ҳақи сақланмаган ҳолда бериладиган муддати икки ҳафтадан кўп бўлган таътил вақти йиллик асосий таътилни олиш ҳуқуқини берадиган меҳнат стажини ҳисоблаб чиқаришда инобатга олинмайди (МКнинг 142-моддаси).\nТаътиллар жадвалига “муддатли” шартларда ишловчи ходимларни қўшиш лозимми?


Мамлакатимизда кичик бизнес ва хусусий тадбиркорликни ривожлантириш орқали аҳоли турмуш даражасини яхшилаш, даромадларини ошириш ҳамда бандлигини таъминлаш масаласига давлат сиёсатининг устувор йўналишларидан бири сифатида эътибор қаратилаяпти. Соҳа тараққиёти учун қулай шарт-шароитлар яратилиб, мулкдорларимиз ҳар томонлама қўллаб-қувватланмоқда. Масалан, давлат органлари ҳамда тадбиркорлик субъектлари ўртасида ўзаро муносабатларнинг бевосита электрон шакллари жорий этилиши туфайли биргина ўтган йилнинг ўзида 42 минг 800 та тадбиркорлик субъекти интернет тармоғи орқали Ягона интерактив давлат хизматлари порталида рўйхатга олинди. Натижада улар\n260 турдаги интерактив хизматлардан фойдаланиш имкониятига эга бўлди. Ёки 2013-2014 йилларда тадбиркор ва фуқароларга 102 мингдан ортиқ хизматлар кўрсатилган бўлса, мазкур кўрсаткич 2015 йилда 420 мингдан ошиб кетди.\nАйниқса, ўтган йили мамлакат ялпи ички маҳсулотида кичик бизнес ва хусусий тадбиркорликнинг улуши 2000 йилдаги 31 фоиздан 56,7 фоизга етгани ёхуд бу борада 1,8 баробар ўсишга эришилгани, ҳозирги кунга келиб, жами саноат маҳсулотларининг учдан бир қисми, қишлоқ хўжалиги маҳсулотларининг 98 фоизи соҳа вакиллари томонидан ишлаб чиқарилаётгани, уларда иш билан банд аҳолининг 77 фоиздан ортиғи меҳнат қилаётгани диққатга сазовор.\nБинобарин, Юртбошимиз таъкидлаганидек, тузилишига кўра ихчам, қарорлар қабул қилишда тезкор ва ҳаракатчан, янги тартиб-қоидаларни қисқа муддатда ўзлаштирадиган кичик бизнес жаҳон ҳамда минтақалар бозорларидаги талаб ва конъюнктура ўзгаришларига анча тез мослашади. Кичик бизнесни ташкил қилиш ҳамда юритиш катта харажат ва капитал қўйилмаларни талаб этмайди. Бу эса ишлаб чиқаришни тез ва осон модернизация қилиш, технологик қайта жиҳозлаш, янги турдаги маҳсулотларни ўзлаштириш, уларнинг номенклатурасини мунтазам янгилаб бориш ҳамда -рақобатдошлигини таъминлаш имконини беради. Кичик тадбиркорлик нафақат даромад манбаи, балки одамларнинг ижодий ва интеллектуал қобилиятини рўёбга чиқариш воситаси ҳамдир.\nЎзбекистон Республикаси Президенти соврини учун анъанавий равишда ўтказиб келинаётган “Ташаббус” кўрик-танлови ана шу фикрларнинг амалий тасдиғини яққол намоён этмоқда. Мазкур нуфузли тадбир, айтиш мумкинки, кичик бизнес ва хусусий тадбиркорликни ривожлантириш, соҳа вакиллари эришаётган илғор натижаларни тарғиб қилиш, ёшларда мулкдор бўлиш ҳиссини кучайтириб, ишбилармонлик салоҳиятини юксалтиришга хизмат қилаётир.\nКўрик-танлов доирасида кўргазма ташкил этилиб, унда иштирокчилар ташриф буюрганларни ўз маҳсулотлари билан таништириш баробарида, истиқболли режалари хусусида ўртоқлашиш имконига ҳам эга бўлишди. Фидойи фермерларимиз меҳнати эвазига етиштирилган қишлоқ хўжалиги маҳсулотлари, кичик корхоналарда тайёрланган турли-туман маҳсулотлар, ҳунармандлар қўлида сайқал топган ашёлар барчанинг ҳавасини келтириши, шубҳасиз. Чунки улар замонавий, сифати эса хорижникидан асло қолишмайди. Бозор талабларига бардош бера олади.\nЙигирманчи маротаба бўлиб ўтаётган бу йилги кўрик-танловнинг туман (шаҳар) босқичларида 3132 нафар тадбиркор, 2149 нафар фермер ва 2410 нафар ҳунарманд қатнашган бўлса, Қорақалпоғистон Республикаси, вилоятлар ҳамда Тошкент шаҳар босқичларида 193 нафар тадбиркор, 159 нафар фермер ва 192 нафар ҳунарманд иштирок этди. Пировардида 14 нафар тадбиркор, шунча ҳунарманд ва 13 нафар фермер республика босқичига йўлланмани қўлга киритди.\n— Бугунги давр ҳар бир мулкдордан омилкорликни талаб этмоқда, — дейди шундай ҳуқуққа сазовор бўлган ишбилармонлардан бири — Пастдарғом туманидаги “Чорвадор, пахта ва ғалла даласи” фермер хўжалиги раҳбари Хуршид Жовбўриев. — Шу боис биз сўнгги йилларда ғалла ҳамда пахтадан ташқари, боғдорчилик, чорвачилик ва асаларичиликни ҳам ривожлантиришга алоҳида эътибор қаратаяпмиз. Бунинг самараси ўлароқ, хўжалигимиз аъзолари сони 35 нафарга етди. Жорий йилда сут ва сут маҳсулотларини қайта ишлаш цехи ҳамда маиший хизмат кўрсатиш мажмуасини фойдаланишга топширсак, яна 40 киши иш билан таъминланади.\nКўрик-танловнинг республика босқичида қатнашчилар орасидан “Энг яхши тадбиркор”, “Энг яхши фермер”, “Энг яхши ҳунарманд” йўналишларида ғолиблар аниқланса, фаол иштирокчиларга “Энг яхши ёш тадбиркор”, “Энг яхши тадбиркор аёл”, “Энг яхши инновацион лойиҳа”, “Ёшларга энг кўп иш жойи яратган тадбиркор”, “Менинг юртим — менинг ифтихорим”, “Энг яхши оилавий бизнес соҳиби”, “Озиқ-овқат саноатидаги энг яхши тадбиркор”, “Энг яхши маҳсулот”, “Энг яхши экспортчи”, “Энг масъулиятли ижтимоий шерик” номинациялари бўйича махсус мукофотлар топширилади.\nКўрик-танлов ташкил этилган дастлабки йилларда саноат маҳсулотлари ишлаб чиқараётган ёки хизмат кўрсатиш соҳасида фаолият юритаётган тадбиркорлар иштирок этган бўлса, “Ташаббус — 2016”нинг нафақат қатнашчилари сони, балки улар томонидан тайёрланаётган маҳсулотлар тури ҳам кўпайгани эътиборга лойиқдир.\n— Замонавий технологиялар асосида жаҳон стандартларига мос офис ва уй мебеллари ишлаб чиқариш билан шуғулланамиз, — дейди Нукус шаҳридаги “Muratbek mebel” масъулияти чекланган жамияти бош директори Муратбек Тангирбергенов. — 2014 йили 306 миллион сўмдан зиёд соф фойда олган бўлсак, ўтган йили бу кўрсаткич салкам 500 миллион сўмга етди. Ҳозирги кунда ишлаб чиқаришни янада кенгайтириш мақсадида бир қатор лойиҳалар устида ишлаяпмиз. Металл қурилмали мебель ҳамда бўёқлар тайёрлаш шулар жумласидандир.\n— Ҳунармандларнинг учинчи авлодига мансубман, — дейди пахтаободлик Муҳаммадиброҳим Исроилов. — Биз лойдан эсдалик совғалари ясаш баробарида, аквариум ва яшил майдонлар учун манзарали буюмлар тайёрлаймиз. Бу миллий кулоллик соҳасида янги йўналишдир.\nЎзбекистон Савдо-саноат палатаси, Фермерлар кенгаши, “Ҳунарманд” уюшмаси, шунингдек, тегишли вазирлик ва идоралар ҳамкорлиги ҳамда ҳомийлигида ташкил этилган “Ташаббус — 2016” кўрик-танловининг очилиш маросимида якуний босқич қатнашчиларига лауреатлик дипломи, иштирокчи кўкрак нишони ва бошқа мукофотлар топширилди.\nКўрик-танловнинг республика босқичи иштирокчилари маҳсулотлари кўргазмаси бугун ҳам давом этади. Танловнинг ғолиб ва совриндорларини тантанали тақдирлаш маросими 6 апрель куни бўлиб ўтади.\nМазкур рукндаги бошқа мақолалар: « Аёлларнинг жамиятдаги ўрни — жамоатчилик эътиборида\tФуқаролар йиғинлари сайловига тайёргарлик қизғин давом этмоқда »


Самарқандлик тадбиркорни қандай муаммо қийнамоқда?\n10 август, жума куни вилоят ҳокими вазифасини бажарувчи Э.Турдимов анъанага кўра, тадбиркорларни қабул қилди. Унда субъектлар ишлаб чиқариш ривожига тўсиқ бўлаётган муаммолар, фаолиятда учраётган камчиликларни билдирдилар.\nМурожаатларнинг аксарияти қурилиш, кадастр, янги ғоялар билан боғлиқ бўлса, энг кўп мурожаат ер ажратилиши ва банкдан кредит берилиши ҳақида эди.\n– Биз туризм йўналишидаги фаолиятимизни ривожлантириш, меҳмонхонани таъмирлаш ва сайёҳларга хизмат сифатини ошириш мақсадида "Ўзсаноатқурилишбанк"дан 3 миллиард сўм кредит олишни режалаштиргандик, – дейди "Райҳон тур бизнес" масъулияти чекланган жамияти директори Умида Солиева. – Аммо барча зарурий ҳужжатларни тақдим этишимизга қарамасдан 5 ойдан буён бизга маблағ ажратилмаяпти. Аввал бу борадаги мурожаатимиз натижасиз қолганди. Шу сабаб бугунги қабулга келишга мажбур бўлдик. Бу ерда мурожаатимиз ўрганиб чиқилиб, тез кунда кредит ажратилиши прокурор назоратига олинди.\n– Аслида тадбиркор кўмакчи деб билган молия муассасалари ишбилармоннинг режаси ҳаётга татбиқ этилишига тўсиқ бўлмоқда, – деди Э.Турдимов. – Бундай масъулиятни ҳис қилмайдиган, замон шиддатини тушунмайдиган, мамлакат тараққиётига ҳисса қўшолмайдиган раҳбарларга нисбатан чора кўриш вақти етди. Жумладан, тадбиркорни сарсон қилган молия муассасаларига нисбатан ҳам ҳуқуқни муҳофаза қилувчи органлар томонидан назорат текширувлари ўтказилади.\nУчрашувда ер сўраб мурожаат қилувчиларга суғориладиган ва балл бонитети юқори бўлган майдонлардан бош¬қа мақсадларда фойдаланиш учун ер бериш, тадбиркорлик фаолиятини юритиш учун ва бино қуришга рухсат бериш бўйича мурожаатлар рад этилиши мумкинлиги айтиб ўтилди.\nКиритилди: 18:19 11.08.2018. Ўқилди: 461 марта. Фикрлар сони: 0 та.


Косонсойда ер учун катта миқдорда пул...\nБош прокуратура ҳузуридаги Департаментининг Наманган вилояти бошқармаси томонидан тезкор тадбир ўтказилди. Бу ҳақда маҳкама матбуот хизмати раҳбари хабар бермоқда.\nТезкор тадбирда фуқаро О.Р.бошқа фуқарони ишончига кириб, Косонсой тумани, Ёшлик массивидаги 0.50 га. ер майдонини юқори лавозимда ишловчи танишлари орқали ишлаб чиқаришда фойдаланиш учун ажратиб бериш ҳамда келгусида бино иншоотлар қуришда кадастр ҳужжатларини расмийлаштириб бериш эвазига 20 000 АҚШ доллари талаб қилиб, шундан, 15.000 АҚШ доллари ва 48 млн. сўмни фирибгарлик йўли билан олган вақтида ашёвий далиллар билан ушланган.\nКосонсой эр пул фирибгар


Самарқанд шаҳри: ҚАДИМ ҚАДРИЯТЛАР, БАРДАВОМ БУНЁДКОРЛИКЛАР - Ўзбекистон овози газетаси\n— Самарқанд шаҳрини ривожлантиришни 2025 йилгача бўлган бош режасининг ишлаб чиқилиши ва шу асосда кенг кўламдаги бунёдкорлик ишларининг бошлаб юборилиши бу кўҳна замин қиёфасини бутунлай ўзгартириб юборди. Суҳбатимизни туризмни ривожлантириш, туристлар учун талаб даражасида шарт-шароит яратиш бўйича олиб борилаётган ишлардан бошласак.\n— Испания элчиси Руи Гонсалес де Клавихо Амир Темурнинг Дилкушо боғида бўлганида беҳад ҳайратга тушиб, ўз таассуротларини қуйидагича баён этган экан: «Подшоҳ саройида суви тепага отилиб турган фаввора бўлиб, унда қизил олмалар қалқиб турарди...»\nАслида Клавихо бежиз ажабланмаган. Амир Темур даврида юртимизда урф бўлган фавворалар ҳали дунёнинг бошқа минтақалари учун нотаниш эди. Соҳибқирон ўз боғларида турли мармар ва гуллар билан сайқал берилган фавворасимон ҳовузлар бунёд эттирган. Уларга махсус мослама (сопол қувур)лардан сув тушиб, ариқчалар орқали ташқарига отилиб турган. Бундай гўзал манзаралар ўша давр мусаввирлари яратган асарларда ҳам муҳрланган. Фавворалар Алишер Навоий асарлари ва «Бобурнома»га ишланган миниатюраларда ҳам акс эттирилган.\nҚадимий кентнинг кўҳна обидалари қаршисида ҳар қандай сайёҳ ҳайратланади. Негаки, кўҳна Самарқанднинг тарихий обидалари ўз ҳолига қайтди. Шаҳарда қайта тиклаш, ободонлаштириш ишлари авж олдирилди. Кўпгина осори-атиқалар қисқа вақтда таъмирланди. Шоҳи Зинда ёдгорлик мажмуасида олиб борилган қайта тиклаш ва ободонлаштириш ишларидан сўнг дунё донишлари томонидан «Инсоният тафаккурининг шоҳ асари», дея эътироф этилган мазкур зиёратгоҳнинг сўнмас шуҳрати қайта тиклади.\n— Маълумотларга қараганда, ҳар бир хорижлик турист ташрифи давомида Самарқанд шаҳрига ўртача 1000 АҚШ доллари миқдорида даромад келтирар экан.\n— Самарқандда туризм тез суръатлари билан ривожланаётганини алоҳида таъкидлаш жоиз. Президентимиз ташаббуси билан Самарқандда «Ипак йўли» ҳалқаро туризм университети ташкил этилди. Мазкур замонавий таълим даргоҳи соҳанинг ҳар томонлама равнақ топишига хизмат қилади. Айни пайтда вилоятда фаолият кўрсатаётган меҳмонхоналар, туристик фирмалар ва экотуристик йўналишларнинг барчасига халқаро талабларга жавоб берадиган кадрлар керак.\nСамарқанд шаҳрининг тарихий ёдгорликларини таъмирлаш, реставрация қилиш, ободонлаштиришга алоҳида эътибор қаратилмоқда. Айни пайтда шаҳарда 450 га яқин туристик намойиш иншоотлари (ҳунармандлар устахоналари, сувенир дўконлар, кўнгилочар хиёбонлар, аквапарк ва сув аттракционлари, чашна (дегустация) заллари, сайёҳлар кўп ташриф буюрадиган асосий 23 зиёрат туризми (маданий-мерос, тарихий ва диний), 5 йирик тадбирлар ўтказиш имконига эга манзиллар мавжуд.\nСамарқанддаги Регистон ансамбли, Амир Темур мақбараси, Бибихоним мадрасаси, Афросиёб тарихи, Ўлкашунослик вилоят тарихи музейлари, Мирзо Улуғбек расадхонаси каби маданий обидаларни кўришга, зиёрат қилишга интилувчи сайёҳлар сони йил сайин ошиб бораяпти. Шунингдек, Ал-Мотурудий, Шоҳи Зинда мажмуалари, Ҳазрати Хизр масжиди, Хўжа Абду Дарун, Хўжа Исҳоқи Вали, Хўжа Дониёр, Ислом Каримов мақбаралари жаҳон сайёҳларининг эътибор марказида турибди.\nАйрим хорижликлар биздаги гастрономик туризмни хуш кўришади. Уларни «Қовун сайли», «Нон сайли», «Палов сайли» сингари анъаналаримиз, Наврўз томошалари ўзига жалб этади. Маданий-маърифий, археологик, саноат туризмининг мухлислари ҳам кўп.\nСамарқанд шаҳрида жами 110 жойлаштириш воситалари мавжуд бўлиб, улар бир вақтнинг ўзида 4616 нафар меҳмонга хизмат кўрсатиш имкониятига эга. 129 туроператорлар фаолиятини амалга оширувчи тадбиркорлик субъектлари, туристларга хизмат кўрсатувчи 118 нафар гид, 62 нафар экскурсовод, 586 нафар ҳунарманд, 18 туристик транспорт фирмалари, 3 фольклор ансамбллари мавжуд.\n2018 йилнинг ўтган ўн ойи мобайнида Самарқандга 1 миллион 560 мингга яқин маҳаллий ва 239 мингдан ортиқ хорижий сайёҳлар ташриф буюрган. Хорижий сайёҳларнинг асосий қисми Жанубий Корея, Япония, Франция, Германия, Италия, Испания, Туркия, Малайзия, Индонезия, Сингапур, АҚШ , Исроил ҳамда МДҲ ва Марказий Осиё давлатлари улушига тўғри келади. Шаҳарда туристлар оқимининг сезиларли даражада кўпайиши ҳисобга олиниб, жорий йилда 12 янги инвестицион лойиҳани барпо этиш ишлари бошланган.\nСамарқандга ташриф буюрувчи туристларнинг оқими ҳар йили ўртача 10-15 фоизга ўсиб бормоқда. Қанчалик яхши шароит яратилса, хизматлар уларни қониқтирса, шаҳарга чет элдан келадиган сайёҳларнинг сони янада кўпайишини инобатга олган ҳолда, мавжуд меҳмонхоналар ва туристик фирмаларда халқаро андазаларга жавоб берадиган сервис хизматлари кўрсатиш чоралари кўрилаётир. Қолаверса, соҳа бўйича мутахассислар тайёрлаш, сайёҳларни қизиқтирадиган туристик объектлар, маршрутлар рекламасини кўпайтиришга ҳаракат қилинмоқда. Жумладан, Самарқанд иқтисодиёт ва сервис институтида меҳмонларга замонавий сервис хизматларини кўрсатувчи махсус факультет ташкил этилди. Самарқанд давлат чет тиллар институтида гид-таржимонлар тайёрланмоқда.\n— Самарқандни Шарқ гавҳарига қиёслашади, дунё халқларининг маданият чорраҳаси, дея эътироф этишади.\n— Бу файзли маконда азалдан илм-фан, ҳунармандчилик ривожланган. Ўзида қадимийлик ва замонавийликни шу даражада уйғунлаштирдики, уни бир бор кўриш, муқаддас қадамжоларини зиёрат қилиш учун қанчадан-қанча хорижлик сайёҳлар ошиқиб қолишди.\nСамарқанд азалдан Конигилда ишлаб чиқарилган қоғозлари, бетакрор ҳунармандчилиги, бутун дунёга донғи кетган нонлари ҳамда қадимий мусиқа ва санъати билан ҳам машҳур бўлган. Айни пайтда ҳам бу соҳалардаги анъаналар шаҳар ва шаҳар атрофларида давом этмоқда.\nШаҳар яқинидаги Кўҳак тепалигида, Обираҳмат ариғи бўйида буюк олим Мирзо Улуғбек томонидан барпо этилган улкан расадхонанинг ўз замонасидаги аҳамияти ҳозир ҳам дунё астрономлари томонидан эътироф этилмоқда.\nБугунги кунда Самарқанд шаҳрида 8 олий ўқув юрти, академик лицейлар, касб-ҳунар коллежлари, умумтаълим, мусиқа ва спорт мактаблари, 3 театр фаолият кўрсатмоқда.\nСамарқанд мафтункор фавворалари билан ҳам тилга туша бошлади. Хусусан, Йўлбарслар хиёбони ҳамда Темир йўл вокзали боғидаги шундай иншоотлардан оқшом маҳали махсус рангли нурлар, Регистон ва Даҳбед кўчалари чорраҳасидаги, Руҳобод ва Кўксарой майдонларидаги фавворалардан мусиқа садолари таралиб туради.\nСамарқандда яқинда Ўзбекистон Республикаси Президенти ҳузуридаги Давлат бошқаруви академиясининг ҳудудий филиали иш бошлади. Бу шаҳримизнинг ҳақиқий маданият чорраҳаси, илм-фан маскани эканлигини яна бир бор исботлайди.\n— Самарқанд мамлакатимизнинг саноати ривожланган шаҳарларидан бири...\n— Бугун «JV MAN avto», «Дака Текс», «Сам Антеп Гилам», «Pulsar Group Brewery», «Siyob saxоvati» каби кўплаб қўшма корхоналар, «СамАвто», «Самарқандкимё» акционерлик жамиятлари фаолият кўрсатмоқда. Автомобиль заводлари конвейрларидан чиқаётган «Isuzu» русумли автобуслар, юк ва маиший хизмат машиналари хорижга ҳам экспорт қилиняпти.\nҲақиқатан ҳам бугунги осойишталик, бетимсол бунёдкорлик ишлари, онгу шууримиздаги ўзгаришлар, турмушимиз фаровонлигию насибамиз бутунлиги — буларнинг барча-барчаси истиқлол инъом этган буюк неъматлардир. Буни тобора яшнаб, яшариб, ўтмиши, бугуни ва келажаги уйғунлашиб бораётган табаррук замин — Самарқанд мисолида кўриб, тараққиётимиз бардавом эканлигига яна бир бор амин бўламиз.


Кутилмаган тарзда руҳиятга таъсир қиладиган маҳсулотлар - Zamin.uz\nОзиқ-овқат маҳсулотлари нафақат организмнинг саломатлиги, балки руҳиятга ҳам ижобий ёки таъсир қилади.\nТаркибида тез сингадиган углеводлар кўп бўлгани сабаб глюкозани қонга сингишига олиб келади. Бунинг ҳисобига қанд миқдори кескин камайиши бу эса мия аҳволи ҳамда асаб тизимига салбий таъсир қилиши мумкин.\nОқсил, фосфор, темир ва магнийни ўз ичига оладиган попкорн асаб тизими учун фойдали. Ундаги B витамин эса депрессия ва стресснинг олдини олади.\nТунец (балиқ тури)\nУшбу балиқда миқдори ошиб кетиши хотира билан боғлиқ муаммоларни келтириб чиқарадиган симоб мавжуд. Тунец, шунингдек, гормон ва асаб тизимини ишдан чиқарувчи синтетик моддани ҳам ўз ичига олади.\nБошоқли ўсимликлар таркибида глютен мавжуд. Глютендаги антитана организм учун муҳим бўлган элементларни ишдан чиқариши мумкин. Ушбу моддалар етишмаганда эса одамда депрессия кузатилади.\nШоколадда мия ҳужайраларининг фаоллиги учун жавоб берадиган флавоноидлар бор. Флавоноид қон томирларни кенгайтиради ва мия қўшимча кислород билан таъминланади.\nПишлоқнинг мазкур турида қон босимини кўтариб, мигрен келтириб чиқарадиган тирамин мавжуд.\nБундай усулда тайёрланган картошкада мияни кислород билан таъминлайдиган калий мавжуд. Қолаверса, мияни қон билан таъминлайдиган ва энергия билан таъминлайдиган глюкоза, B витамин ҳамда аминокислоталар бор.\nЛовия тери ошловчи моддаларни ўз ичига олади. Организмда уларнинг ошиб кетиши темир сингари минералларнинг қайта ишланиши қийин бўлади. Бу мияда қон айланиши билан боғлиқ муаммолар ҳамда анемияни келтириб чиқаради.\nЗарчава мия эрта қаришининг олдини оладиган антиоксидантларнинг кони. Унинг истеъмоли когнитив қобилиятларни яхшиланишига ҳисса қўшади.\nШафран мия яхши ишлашини таъминлайдиган, айрим психологик муаммоларни бартараф этиш хусусиятига эга бўлган B ва C витаминларига бой.\nДолчин спирти ва алдегидни ўз ичига оладиган ушбу маҳсулот диққат, хотира ва тез реакция қилиш сингари вазифаларни бажаришга ёрдам беради. “Замин” янгиликларини “Telegram”да кузатиб боринг\nЯнгиликлар » Ҳаёт тарзи » Кутилмаган тарзда руҳиятга таъсир қиладиган маҳсулотлар


Истеъдодсизлар « Ўзбекистон Халқ Ҳаракати\nКечадан бери Исроил Тиллабоевнинг “Математикнинг ўрнига раққосни мукофотлаш нимаси”? деган мақоласи қизғин баҳс этилмоқда.\nБугун ушбу мақола юзасидан Фейсбукда Bekzod Ahmadali номли профил эгаси ҳам ўз шарҳини қолдирибди. Бу кишининг фикрлари масаланинг моҳиятини янада очиб берган ва кўп жиҳатдан қарашларимиз ўхшаш экан. Қўшимча қилиб яна қуйидаги ўзимнинг фикрларимни баён этишни лозим топдим.\nМен айнан Исроил Тиллабоев мақола ёзишига сабаб бўлган воқеъликка нисбатан эмас, балки ўшандай муҳит яратилганлигининг омили ҳақида умумий тарзда фикримни билдирмоқчиман. Қўшиқ, рақс ва санъатнинг бошқа йўналишларига инсониятнинг эҳтиёжи мавжуд. Шунинг учун ҳам булар жамият учун муҳим. Ҳақиқий санъаткор бўлиш учун эса истеъдод керак. Шу маънода мазкур соҳа бошқа соҳалар каби зарурдир ва ҳақиқий санъаткорлар ҳурматга сазовор кишилардир.\nЛекин охирги ўн йилликларда ушбу соҳага жуда кўплаб истеъдодсиз кишилар адашиб кириб қолдилар. Истеъдодлари бўлмасада, улар бойиб кетдилар, давраларнинг тўри уларники бўлди. Хўш, уларни бой қилганлар ким? Давраларда тўрга ўтқизганлар-чи? Албатта, ўзимиз.\nАгар истеъдодсиз санъаткорнинг концертига сиз билан биз чипта харид қилиб кирмасак, тўйимизга айтмасак, пул қистир-қистир қилмасак, реклама роликларини бериб қўймасак улар қаердан бойишади?\nЭнг ачинарлиси, ана шундай истеъдодсизлар бизни ҳисобимиздан бойишиб кейин бизга нописандлик, кибр билан қарайдиган бўлиб қолдилар. Улар умрларида деярли қўлларига битта китоб олиб ҳам ўқимаган бўлсаларда, ўзларини гўёки энг ақлли, билимдон санашади. Аслини олганда уларда пулдан ташқари ҳеч қандай бойлик мавжуд эмас.\nАлбатта, бу ёзганларим айнан истеъдодсиз, маънавиятсиз соҳа вакилларига қаратилган. Энди масаланинг бошқа томонини олайлик. Талаб бўлган жойда таклиф юзага келади.\nМуаллиф таъкидлаганидек, тўйга артистлар учун 10-20-30 минг доллар ишлатганлар бор. Артистларни партия-партия қилиб чақирар эканмиз албатта уларга талаб бўлади. “Бизга ана ўшалар керак, шуларнинг ҳаёти бизга қизиқ, кийиниши қизиқ, очилиб қолган жойи қизиқ, фикри қизиқ, иши қизиқ, ҳаттоки шуларнинг “ити” (кучуги) қизиқ”.\nУларга ҳавас қилишимиз бизнинг дунёқарашамиз торлигидир ва бу ҳақда ўйлаб ҳам кўрмаганмиз.\nФақатгина, ҳақиқий зиёли инсонлар бундай шармандагарчиликлардан йироқ турадилар ва улар ҳақиқий санъатни ҳамда санъаткорларни қадрлайдилар.\nВазият шунга етиб бордики ҳатто қайсидир артистнинг синглисини ҳомиладор бўлганлиги ҳам сариқ матбуотда ёзиладиган бўлди.\nАртистларни номма-ном билишимиз масаласига келсак, бунинг асосий сабаби санъат соҳасининг ўзига хос хусусияти билан боғлиқ. Машҳурларини кўпчилигимиз билишимиз табиий. Айни бир пайтда машҳур бўлмаганларини ҳам умумиятла олганда хоҳласак-хоҳламасак таниймиз, чунки уларнинг фаолиятлари ҳамиша ойнаи жаҳонда, ОАВларида намоён бўлади.\nШуниси қизиқки, қўшиқни басталаган бастакор, ёзган шоирнинг номи кўпинча парда ортида қолиб кетади лекин қўшиқчини таниймиз. Худди шу ҳолатни кино, сериал ва спектаклларга нисбатан кўришимиз мумкин.\nОлимларимизга келганда эса уларнинг иш фаолиятлари муайян бир соҳага йўналтирилганлиги боис қилган ишлари аксарият ҳолларда ўша соҳа вакиллари орасида танилади. Албатта, оламшумул ихтиролар яратганлар бундан истисно бўлиши мумкин.\n“Атрофга қаранг, ҳамма томонда артистлар: телевизорда, радиода, газетада, тўйда, келин-саломда, рекламада, ҳакамликда (жюри), тадбирларда… Маслаҳат берадиганлар ҳам, муҳокама қиладиганлар ҳам, кийинишни, ҳаттоки овқат пиширишни ўргатадиганлар ҳам артистлар… Нега?” Бунга юқорида жавоб беришга ҳаракат қилдим.\nЛекин бунинг яна бир жиддий сабаби бор. У ҳам бўлса давлатнинг бу борада атайин юритган сиёсатидир ёки бошқача айтганда қилган амалий ишларидир. Маънавият, маърифат деб жар солган ҳолда истеъдодсизларга бутун бир ОАВларининг ихтиёрини бериб қўйишди. Сариқ матбуот ривожланиб кетишига имкон яратиб беришди.\nҲақиқий санъатга иқтидори бўлганлар ўрнига истеъдодсизларни турли йўллар билан кириб келиши рағбатлантирилди. Фонограммага кенг йўл берилди. Мамлакатда жиддий ижтимоий-иқтисодий муаммолар бўлган пайтда оммани чалғитиш учун ана шундай истеъдодсиз санъаткорлар армиясидан фойдаланилди. Омманинг онги енгил-елпи, савиясиз, маъносиз, мантиқсиз қўшиқлар, рақслар, кинолар, сериаллар билан заҳарлантирилди. Санъат соҳаси умумий олганда тижорат, сохта обрў ва осон бойлик орттириш манбаига айлантирилди. Қайси бир канални кўрманг ҳаммасида бемаъни қўшиқ, клипларни учратасиз.\nКечагина саҳна юзини кўрган айрим артистлар ўзларича халқга маънавият, ватанпарварлик ҳақида жўшиб гапирадилар. Истеъдодсиз санъаткорлар чала-чулпа қўшиқлари, рақслари билан биргаликда бош маддоҳлар ролини ҳам ўйнаб беришди. Икки йилча илгари бир мажлисда уларга ёшларнинг маънавиятини ошириш вазифаси ҳам юклатилган эди. Ўзида маънавият бўлмаган киши қандай қилиб бошқаларга ундан сабоқ бера олади? Тўғри, ҳар томонлама етук ёши улуғ, истеъдодли санъаткорларимиздан бу масалада фойдалансак бўлади, лекин мен умумий ҳолатни назарда тутяпман.\nУшбу ўринда шуни ҳам таъкидлашим зарурки, дунёнинг бошқа давлатларида ҳам машҳур артистларни кўпчилик танийди, улар ҳам бой яшайдилар. Уларда ҳам санъат тижорий характерга эга, уларда ҳам санъат йўналишлари бўйича ҳар хил мукофотлар топширилади лекин артистлар фаолиятига сиёсий тус бериш, улардан пропаганда учун фойдаланиш, уларга маънавият бўйича кураторлик вазифасини бериш деган нарсалар деярли кузатилмайди. Шундай қилиб, уларнинг оммага танилишида давлатнинг ҳам ўрни катта бўлди. “Лик-лик Хизмат кўрсатган артист, Лик-лик Халқ артисти”, деган жумлалар Президент томонидан бежизга айтилмаган эди.\nАгар мақсад иқтисодий ривожланиш ва демократияга қаратилганда эди асосий эътибор илм-фанга, технологияларга, инновацияларга, тиббиётга, маорифга, қонунчиликка қаратилар эди. Журнал, газеталаримиз, телевидения, радио ҳаммасида шу соҳалар ривожига бағишланган кўрсатувлар тўлиб тошарди. Ҳар хил мукофотлар, эътироф-у, эҳтиром-у ва ҳоказо тадбирлар асосан аниқ фанларга йўналтирилган бўлар эди. Журналистлар микрофонларини олимларга, сиёсатшуносларга, иқтисодчиларга, инженер-у, технологларга кўпроқ тутқазар эдилар. Маънавият, маърифат ҳақида ҳақиқий зиёлилар, педагоглар, диний уламолар кўпроқ гапирган бўлурдилар. Ҳар хил конкурсларда ҳайъат аъзолари соҳа мутахассисларидан таркиб топар эди. Санъат соҳаси эса ўз вазифаларини ҳеч қандай имтиёзларсиз бажарган бўларди.\nХулоса шуки, санъат соҳасида юз берган салбий ҳолатларга бир тарафдан жамоатчилик айбдор бўлса, иккинчи тарафдан уни юзага келишида ўтган даврда давлатнинг ўзи бош-қош бўлди. Эндиликда буларни бартараф этишимиз зарур, акс ҳолда ҳолимиз ёмон бўлади, яъни замондан, тараққиётдан яна ортда қоламиз. Ўйлайманки, яқинда бўлиб ўтган воқеъа қайтиб такрорланмайди ва “ҳайъат аъзолари” тегишлича тўғри хулоса чиқаришади.


Тўрткўллик тадбиркор Давлат хизматлари марказига мурожаат қилди. У 1200 км йўл юриб Тошкентга бормайдиган бўлди- Kruz.uz\nТўрткўллик тадбиркор Давлат хизматлари марказига мурожаат қилди. У 1200 км йўл юриб Тошкентга бормайдиган бўлди\n17:09, 12.07.2019 670 0 Жамият\nЮртимизда давлат хизматлари кўрсатиш изчиллик билан ривожланиб, модернизация қилиняапти. Тизимдаги сифат, тезкорлик ва шаффофлик Президентимизнинг “Халқ давлат идораларига эмас Давлат идоралари ҳалқимизга хизмат қилиши керак” деган ғойасини амалга оширишда асос бўлмоқда.\nБуларнинг барчаси халқимизнинг яратилган мазкур қулайликлардан рози бўлишиги туртки беряпти.\nТашкил этилганига қисқа муддат бўлган бўлсада марказлар халқнинг юксак ишончига сазовор бўлди десак муболаға бўлмайди. Сабаби хозирда марказлардааҳолининг давлат хизматларидан кенг фойдаланишини таъминлаш, уларни кўрсатиш билан боғлиқ вақт ва молиявий харажатларни камайтириш орқали, аҳолининг давлат органлари фаолиятидан қаноатланганлик даражасини ошириш имконини яратди.\nШу ўринда Тўрткўл туман Давлат хизматлари маркази хам етук кадрлар билан жамланиб тинимсиз равишда ҳалқга хизмат қилишдан чарчамаяпти. Рақамларда кўрадиган бўлсак тўрткўл туман туман давлат хизматлари маркази олрқали 2018 йилда фуқароларимизга 22023 та давлат хизмати кўрсатилиб 1644 та тадбиркорлик субъектлари давлат рўйхатидан ўтказилди. 2019 йилнинг 6 ойида эсабу кўрсаткич 22 533 та давлат хизмати кўрсатилган бўлиб ўтган йилнинг шу давридан 17315 та ортиқлигини кўрсатмоқда.\nЯқиндагина қабул қилинган Вазирлар Маҳкамасининг “Қурилиш соҳасида айрим фаолият турларини лицензиялаш ва аккредитация қилиш тўғрисида” 381-сон қарорига асосан Архитектура-шаҳарсозлик ҳужжатларини ишлаб чиқиш бўйича фаолиятни лицензиялаш бўйича давлат хизмати хам марказлар орқали кўрсатила бошланди. "KELAJAK UY-JOY PROEKT" маъсулияти чекланган жамияти рахбари Муминбой ака Юлдашевнининг айтишича мазкур давлат хизматини олиш учун олдинлари 1200 км йўл босиб Тошкент шахрига боришга, эшикма эшик сарсон бўлишга, бу эса ўз навбатида жуда кўп вакт ва маблағ сарфлашга сабаб бўлган. 2019 йил 22 июнь куни марказга мурожаат қилган Муминбой ака бир хафтада Архитектура-шаҳарсозлик ҳужжатларини ишлаб чиқиш бўйича лицензиялазини қўлга киритди ва фаолиятини йўлга қўйди. Тадбиркорлик фаолиятиинг асосий хизматлари марказга жамланиб бораётганидан тадбиркор жуда хурсанд бўлиб, марказ фаолиятига омадлар тилади.\nТўрткўл туман Давлат хизматлари\nМаркази бўлим бошлиғи Д.Токимбетов


«Йўқ! У (Қуръон) илм берилганлар кўксидаги очиқ-ойдин оятлардир ...» (Анкабут, сураси, 49-оят).\nАллоҳ таоло Қуръонни муҳофаза қилишни Ўз зиммасига олган. Муҳофаза қилиш учун эса олимларнинг кўкси – қалбини танлаган. Ҳа, Аллоҳ таоло Қуръонни олимларнинг қалбида сақлайди. Ахир, инсоннинг қалбидаги нарсани ким ҳам ўзгартира олади?! Инсон қалбидаги илмга ким ҳам зарар етказа олади?! Дарҳақиқат, Аллоҳ таоло Қуръонни энг ишончли жойда сақлаган!\nОятдаги «кўкси» деган сўзга яхшилаб эътибор беринг. Бу сўз араб тилида «صدر» (садр) деб талаффуз этилади. Одатда бу сўз ўзбек тилига «қалб, кўкрак, бағир, юрак ва дил» каби сўзлар билан таржима қилинади. Биологик нуқтаи назардан «садр» сўзини «кўкрак» ва «бағир» деб таржима қилиш тўғрироқ бўлади. Чунки «садр» деганда кўкрак қафаси соҳаси назарда тутилади. Аммо бу сўзнинг маънавий тушунчаси ҳам бор бўлиб, қалб маъносидан бир оз фарқ қилади. Бу ҳам жуда қизиқ мавзу. Келгусида бу нозик тушунчаларга билан ҳам тўхталамиз, инша Аллоҳ. Лекин бугунги гулдастамиз Қуръон ҳофизлари, хусусан, жуда кам учрайдиган ноёб иқтидор эгаси бўлган ҳофизи Қуръонлар ҳақида.\nОлимларимиз юқоридаги оятни далил қилиб, Қуръон ёдлаш фазилатли амал бўлиш билан бирга фарзи кифоя эканини таъкидлайдилар. Расулуллоҳ соллаллоҳу алайҳи васаллам Қуръонни ҳеч кимдан ўрганмаганлар. Балки Аллоҳ таоло ҳар бир оятни Расулуллоҳ соллаллоҳу алайҳи васалламнинг қалбларига жойлаган. Қуръон шу тариқа қалбдан қалбга ўтиб, бизгача етиб келган. Қуръоннинг лафзлари ва маънолари олимлар, ҳофизлар ва қориларнинг қалбида сақланади. Қуръонни ёзиш эса қўшимча сақлаш чорасидир.\nШайх Муҳаммад Абдулҳаққ ибн Шоҳ Ҳиндий Ҳанафий раҳимаҳуллоҳ (в. 1333/1914 й.) юқоридаги оятни шундай изоҳлайди: «Оятларнинг маънолари очиқ-ойдин ва ожиз қолдирувчи мўъжизакор бўлиб, ҳофиз олимларнинг қалбларида сақланади. Бу икки жиҳат Қуръонга хос бўлган хусусиятлардандир. Бошқа илоҳий китобларда бундай хусусият йўқ. Яъни, улар ожиз қолдирадиган даражада мўъжизакор эмас, шунингдек, улар ёддан эмас, балки китобларга қараб ўқилади».\nШунинг учун ҳам Қуръони карим асрлар давомида ўзгаришсиз ўз ҳолича сақланиб келмоқда. Мулла Али Қори раҳимаҳуллоҳ (в. 1014/1605 й.) мазкур оятни шарҳлаб, шундай деган: «Аллоҳ таоло Қуръон оятларини олимлар қалбида шундай сақлаганки, Қуръонга ҳеч ким ўзгартириш кирита олмайди».\nҚуръоннинг мўъжизакор жиҳатлари жуда кўп. Унинг асрлар давомида мўминларнинг кўксида ёд бўлиб келиши мана шундай мўъжизаларнинг бир кўринишидир. Аслида бирор китобни ипидан игнасигача ёд олиш жуда мушкил иш. Қуръоннинг мўъжизакорлигини қарангки, Аллоҳ таоло Уни ёдлашни осон қилиб қўйган. Ҳатто тўрт-беш ёшли бола ҳам Қуръонни тўлиқ ёд олиши мумкин! Нафақат ёд олади, балки ҳаётининг сўнггига қадар Уни кўксида сақлайди!\nМазкур оятдан руҳланган олимлар ва машҳур ҳофизлар Қуръон ёдлашда ва уни келгуси авлодга етказишда барчага ўрнак бўлганлар. Ҳатто шундай қорилар бўлганки, Қуръонни тез фурсатда ёдлаш бўйича «рекорд» ўрнатганлар. Қуйида баъзи «рекордчи» ҳофизи Қуръонлар ҳақида маълумот келтирамиз.\n1. Абул Мунзир Ҳишом ибн Муҳаммад Соиб Калбий раҳимаҳуллоҳ Қуръонни уч кунда тўлиқ ёд олган.\n2. Абу Ҳанифа раҳимаҳуллоҳнинг шогирди Имом Муҳаммад ибн Ҳасан Шайбоний раҳимаҳуллоҳ Қуръонни бир ҳафта – етти кунда тўлиқ ёд олган.\n3. Шоҳи Муродобод мадрасаси ва Девбанд олийгоҳида бош мударрис бўлиб ишлаган Ҳазрат Мавлоно Саййид Фахруддин раҳимаҳуллоҳ Қуръони каримни йигирма беш кунда тўлиқ ёд олган.\n4. Ҳиндистондаги машҳур Девбанд олийгоҳининг асосчиларидан бири Ҳазрат Мавлоно Қосим Нонутий раҳимаҳуллоҳ Қуръони каримни бир ойда тўлиқ ёд олган.\n5. Ҳазрат Иззуддин ибн Жамоа раҳимаҳуллоҳ Қуръони азимни бир ойда тўлиқ ёд олган.\n6. Мавлавий Руҳуллоҳ Лоҳурий раҳимаҳуллоҳ Маккаи мукаррамага келиб, Рамазон ойида, яъни ўттиз кунда Қуръонни тўлиқ ёд олган.\n7. Убайдуллоҳ ибн Яъқуб Ҳанафий раҳимаҳуллоҳ тўрт ойда Қуръонни тўлиқ ёд олган.\n8. Иброҳим ибн Саъд раҳимаҳуллоҳ шундай ҳикоя қилади: «Халифа Маъмун раҳимаҳуллоҳ ҳузурига тўрт ёшли бола келди. У Қуръонни тўлиқ ёд олган экан».\nМазкур уламоларнинг Қуръон ҳифзида пешқадам бўлганлари таҳсинга лойиқ, албатта. Табиийки, сизни «Бу олимлар нима сабабдан Қуръонни бу даражада тез ёд олганлар? Уларни бу ишга нима ундаган?» ва шу каби бошқа саволлар қийнаётган бўлса керак. Бундай саволларга келгусида жавоб топасиз, деган умиддамиз.\nҚуръонни шунчаки ўқиманг, Уни тафаккур қилинг!\n1. Мавлоно Шаббир Аҳмад Усмоний. Тафсири усмоний (Нашр йили ва жойи кўрсатилмаган). – Б. 1246.\n2. Муҳаммад Абдулҳаққ ибн Шоҳ Ҳиндий Ҳанафий. Ал-Иклил ъала Мадорик ат-Танзил ва ҳақоиқ ат-таъвил. Ж.5. – Байрут: Дар ал-кутуб ал-илмия, 2012.– Б. 592.\n3. Нуруддин Али ибн Султон Мулла Али Қори. Анвор ал-Қуръан ва асрор ал-Фурқон (Тафсир ал-Мулла Али ал-Қори). Ж.4. – Байрут: Дар ал-кутуб ал-илмия, 2013.– Б. 132.\n4. Қаранг: Муфтий Пир Муҳаммад Аслам Нақшбандий Мужаддидий. Қуръони ҳаким пакка карнэ кэ асан тариқэ. (Шаҳар кўрсатилмаган): Мактаба жамиъа ас-солиҳат (нашр йили кўрсатилмаган). – Б. 154-157.\nAlQuran.uz телеграм каналидан олинди\nКиритилди: 05:00 14.09.2020. Ўқилди: 3150 марта. Фикрлар сони: 0 та.


Россияда “РБК” медиа холдинги тергов қилинмоқда\nРоссия расмийлари “РБК” медиа холдингига қарши жиноий иш қўзғади. Холдинг кейинги йилларда Россиянинг бизнес ҳамда сиёсий элиталари, жумладан, Владимир Путиннинг яқин дўстлари ва қариндош-уруғи ҳақида таҳлилий мақолалар эълон қилиб ном чиқарди.\n“РБК” медиа гуруҳига миллиардер тадбиркор Михаил Прохоров етакчилик қилади. Москва шаҳар полициясининг Прохоров ширкатини текшира бошлагани ҳайратланарли эмас, чунки кўпчилик “РБК” нашрининг эркин фикрлаши Кремлга маъқул келмаган, деб ҳисоблайди.\n29 апрель куни бошланган тергов ҳақида илк бор “Рамблер хабар хизмати” 11 май куни маълум қилди.\n“Рамблер хабар хизмати” полиция буйруғи нусхасидан иқтибос келтириб, расмийлар “Байт-Телеком” ширкатининг 25 фоиз акциялари икки собиқ ҳиссадордан ўғирланганини тергов қилаётгани ҳақида хабар қилди. “Байт-Телеком” ширкатига аввалроқ “РБК” эгалик қилган.\n“РБК”нинг матбуот котиби Егор Тимофеев 11 май куни холдинг ўзининг “Байт-Телеком”даги 75 фоиз ҳиссасини 2014 йил қонуний равишда сотганини, холдинг бу келишув қонунга мувофиқ амалга оширилганини тасдиқловчи ҳужжатларга эга эканлигини айтди.\nПрохоров “РБК”ни 2010 йилда сотиб олган ва холдингга тажрибали ҳамда одамлар ҳурматига сазовор бўлган журналистларни жалб қилган.\nХолдинг кейинги йилларда Россияда бизнес ва сиёсатнинг чалкашиб кетгани ҳақидаги таҳлилий мақолалари билан шуҳрат қозонди.


ТАҲЛИЛ САНЪАТДИР | Улуғбек Ҳамдам расмий саҳифаси\nКитобни қўлимга олиб, мундарижасига кўз югуртиришим билан, “Жуда яхши китоб бўлибди!” дея севинганим ёдимда. Кейин варақлаб, адабиётшунос олим Умурзоқ Ўлжабоев ўз сўзбошисига “Керакли китоб” деган номни танлаганини кўриб, “тадқиқотнинг энг муҳим қирраси сарлавҳага олиб чиқилибди” деб ўйладим. Китоб мутолаасига киришиб эса, унинг битта фасли – “Модерн асар ва унинг таҳлили”га бир неча йил муқаддам (“Ёшлик” журнали) тагсўз ёзганлигимни эсладим. Хуллас, қайси томондан қараманг, китобнинг юзи менга жуда иссиқ келди.\nЭсимда, университетда таҳсил олар эканмиз, О. Шарафиддинов, У. Норматов, Б. Қосимов, А. Расулов, Н. Худойберганов, Т. Солиҳов каби Республикада кўпчилик танийдиган устозлардан асар таҳлили қандай бўлиши кераклиги ҳақида хўп маърузалар эшитгандик. Бу борада университетни эндигина битирган Р. Қўчқорнинг дарслари,айниқса, ўта қизиқарли бўларди.Айрим кекса профессорларнинг дарсларидан қочиб, ёш ўқитувчи Р. Қўчқор таҳлилларига чопганларимиз ҳам уйдирма гап эмас. Ўшандай жараёнларда мен бирон асарнингжўяли таҳлилини амалга ошириш ўша асарни ёзишдан кичикроқ юмуш эмаслигини илғагандек бўлганман. Фақат асар таҳлиллари дарснинг бир бўлагида амалга оширилиб, биз унга тўймас, таҳлил йўлларини ҳам илғаб-илғамай қолардик. Шунга қарамай, таҳлил бир санъат бўлиб, унга ҳамма ҳам қодир эмаслигини фаҳмлар эдиг-у, лекин таҳлилнинг бутун бошли бир фан эканини, у суянадиган мустаҳкам асослар маждудлигини билмасдик. Ҳолбуки, илғор мамлакатларда бадиий таҳлил асослари фан сифатида ўқитила бошлаганига кўп бўлган. Ниҳоят, мана, бизнинг ҳамқўлимизда профессор Қ. Йўлдош ва филология фанлари номзоди М. Йўлдош томонидан ёзилган “Бадиий таҳлил асослари”дек муҳим бир тадқиқот турибди.\nИнтернет замонида яшаяпмиз. Нима кўп, ижтимоий тармоқларда мулоқот кўп. Шу мулоқотнинг бир қисми адабиёт ҳақидаги баҳсу мунозаралар билан тўла. Бу — яхши. Лекин гоҳида адабиёт илмидан тамомила йироқ, умри давомида уч-тўрт бадиий китоб ўқигани боис ҳам ўзини ҳақли санаб, асар таҳлилига киришаётган ўзга соҳа вакилларининг адабиётнинг катта-катта дарғаларига дашном бериб қолаётганини афсус билан кузатишга ҳам тўғри келади. “Бадиий таҳлил асослари”ни ўқиб эса, мен нафақат ўзга соҳа вакиллари учун, балки касби кори адабиёт илми бўлганлар учун ҳам таҳлил бағоят мушкул иш эканлигига яна бир карра иймон келтирдим. Бой ҳаётий тажриба ва истакнинг ўзи бадиий асарни профессионал даражада таҳлил қилиш имконини бермаслигини, адабиётшунослик, хусусан, танқидчилик майдони кимнинг кўнгли қачон тусаса, ўша лаҳзада чориғини судраб кириб келаверадиган жой эмаслиги ҳақида узун-узун мулоҳазаларга толдим.\nКитоб уч қисмдан иборат бўлиб,“Назарий чизгилар” деб аталган илк бўлимида бадиий таҳлилнинг ўзи нима, унинг фан сифатидаги аҳамияти, ўзига хос хусусиятлари, шакл ва мазмун каби қатор фундаментал масалалар тадқиқ этилади. “Амалиёт қирралари” деб номланган иккинчи бўлимда бадиий таҳлилнинг турли кўринишлари, чунончи, илмий таҳлил, ўқув таҳлил, лирик, эпик ва драматик асарлар таҳлили ўрганилади. Ниҳоят, сўнгги қисм (“Илмий мактаблар”)да ҳар бирининг ўзига хос таҳлил йўли ва принциплари бўлган бир неча адабиётшунослик мактаблари ҳамда модернистик ва постмодернистик асарлар таҳлилига эътибор қаратилади. Кўриниб турганидек, у ёки бу бадиий асарнинг таҳлилига хилма хил қарашлар мажмуи асосида ёндашиш кераклигини қайд этиш ва кўрсатиш ушбу тадқиқотнинг асосий мазмун-моҳиятини белгилайди. Таҳлил асослари билан обдан танишиб чиққан ўқувчи, талаба ёки ёш мутахассис таҳлилнинг турли-туман йўллари борлигини чуқур англайди. Аввал фақат автобиографик таҳлил ёки психоанализ билангина бадиий асар моҳиятига тушиш мумкин, деб юрган ўқувчи мазкур тадқиқот моҳиятини ўзига сингдириб олгач, саналганлар бадиий асар деб аталган сирли оламга олиб борувчи йўллардан бир-иккитасигина эканлигини, улардан бошқа методлар ҳам борлигини тушуниб етади. Яъни асарга комплекс ёндашувгина унинг ҳақиқий сийратига максимал яқинлашиш имконини бериши аён бўлади. Айни пайтда, муаллифлар бадиий асарни қатъий математик усуллар билан тушунтиришга ҳам эътироз билдиришганига гувоҳ бўлади. Чунончи, тадқиқотда кибернетика фани отаси Н. Винернинг “…ҳар қандай фаннинг илмийлик даражаси унинг математиклашиш даражасига тенгдир” деган фикри муҳокама қилинади. Бу қарашга рус академиги Д. Лихачев қарши чиққанидек, ўзбек олими Қ. Йўлдош ҳам адабий асарга ёндашувда “бадиий асарни илмий изоҳлаш керак эмас”, чунки табиати аниқ бўлмаган фандан ўта даражадаги аниқликни талаб қилиш тўғри эмаслигига доир қарашлар ҳам борлигини қайд этади. Ўзбек олимининг кузатишларидан уқиб оласизки, бадиий асар ўқувчи томонидан ҳис этилиб, англангандан кейингина у ўз вазифасини бажара олади: “Ҳаётда мавжуд, аммо фойданилмаётган имкониятлар борлиққа таъсир қилолмагани каби ҳис этилмаган, англанмаган гўзаллик ҳам шахс маънавиятига таъсир кўрсата олмайди. Шунинг учун олий адабий таълимда бадиий асар таҳлили алоҳида мавқега эгадир” (“Бадиий таҳлил асослари”. Б. 15). Мана, “нима учун бадиий таҳлил керак? Ёки нима учун умуман адабиёт ўқилади?” деган саволга,умумийроқ бўлса-да, жўяли жавоб. Кишини бутун шахс сифатида камол топишида бадиий асарнинг ўрни ва вазифаларига бошлаб кетади бу мулоҳазалар. Бадиий баркамол асарлар воситасида инсонни оламга бўлган муносабатига таъсир қилиш, уни озгина бўлсин яхши томонга қаратиш мумкинлиги англашилади. Ушбу мулоҳазаларим балки бироз содда туюлар, лекин бугунги дунёнинг ҳоли билан бадиий адабиётнинг ўртасидаги муносабатга путур етаётгани боис ҳам, у, яъни дунёнинг “бағри”тошдек қотиб бораётгандек кўринади менга. Натижада, она заминимизнинг кўплаб гўшалари уруш ва жанжалларга тўлиб кетди. Ахир, адабиётнинг функцияларидан бири тарбиявий-ахлоқий деб кўрсатишади тадқиқот муаллифлари. Бас, шундай экан, адабиёт билан ораси тобора очилиб қолаётган дунёнинг хавф-хатарга тўлиб бораётгани бежиз эмас.Аниқ фанлар муҳим, улар дунёда мавжудлигимизни сақлашга хизмат қилиб, қандай қилиб яхши фойда олиб, яхши яшаш мумкинлигини ўргатади. Лекин ижтимоий-гуманитар фанлар ҳам муҳим. Адабиёт, тарих, фалсафа каби фанлар зарурий миқдорда ўқитилмаса, инсон фақат ва фақат фойдаю завқ олиб бу дунёда мангу яшайман, деб ўйлаб қолади ҳамда дунёни охиратнинг экинзорига эмас, манфаатлар талашадиган уруш майдонига айлантириб юборади. Юбораёзди ҳам.Бу, дўппини олиб қўйиб ўйлаб кўриладиган ғоят жиддий масала. Шунинг учун ҳам Қ. Йўлдош ёзади: “Пифагор теоремаси ёки сувнинг формуласини билганда ҳам, билмаганда ҳам кишининг, унинг ўраб турган оламнинг моҳияти ўзгаришсиз қолаверади. Лекин Навоийнинг… “Мени мен истаган ўз суҳбатиға аржуманд этмас, Мени истар кишининг суҳбатин кўнглим писанд этмас” байти билан бошланадиган ғазалининг бадиий жозибаси ва мантиқий қудратини ҳис этган одам учун олам ҳам, одамлар ҳам, ҳаёт ҳам бошқачароқ бўлиб қолиши аниқ” (Б.17). Бошқачароқ дегани яшироқ дегани. Дунё ҳозир юраётган йўлининг сўнггида турган жарликка қулаб тушмасдан бурун ана шу яхшироқ инсонни тарбиялаб улгуриши керак. Бу ишда эса унга ижтимоий-гуманитар фанларнинг, айниқса, адабиётнинг ёрдами беқиёсдир. Адабиёт бизга ўз бағрини уни таҳлил қила оладиган савияга етган чоғимиздагина очади. Ҳар бир жамиятда бир неча юз кишининг чинакам адабиёт билан мулоқотда бўлаётгани дунёни ўзгартириш учун жуда ҳам камлик қилади. Олдинда турган жарликни, жамиятнинг, ҳеч қурса, ярми англаб етмоғи шарт!\nБадиий асар шавқ билан ўқилиши керак, (А. Қаҳҳор)деган гапни ёқтириб айтиб юрамиз. Айниқса, ҳозирда бошқотирма (кроссворд) сифатида тақдим этилаётган айрим модернистик ёки постмодернистик асарларга дуч келиб қолганимизда дарҳол Қаҳҳорнинг мулоҳазасини эсга оламиз. Бу мулоҳаза реалистларга модернистлар билан фикрий куршда жуда қўл келади. Талабалик пайтимда илк бор эшитганимда улкан адибимизнинг фикри менга бадиий асар ҳақидаги энг асосий қиррани қамраб олгандек туюлганди. Лекин ушбу тадқиқот билан танишиб чиққандан сўнг, бадиий асарнинг муҳим қирралари фақат шавқ билан ўқилишдан иборат эмаслигини, улар янада бой эканлигини англаб оласиз. Чунончи, Қ. Йўлдош бадиий асарнинг а) мулоқот-коммуникатив; б) баҳолаш-аксиологик; в) тарбиявий- ахлоқий; г) завқлантириш-ҳедонистик; д) билиш-гносеологик вазифаларидан баҳс этади. Ҳамда буларнинг ҳар бири бадиий асарни тутиб турган қирралари-устунлари ҳисобланади. Қаҳҳор шавқ деган қирраси Есиндан эстетик деб аталса, Йўлдошда завқлантириш-ҳедонистик деб номланади. Кўринадики, масала моҳиятига қадалган олимларнинг назари бадиий асар мазмун-моҳияти ҳақида тўлиқроқ тасаввур беради.\nБадиий таҳлилнинг муҳим масалаларидан бири асарнинг мазмун ва шакл масаласидир. Чиндан, тадқиқотда ҳам қайд этилганидек, Шўро даври адабиётшунослиги мазмунни бирламчи, шаклни эса иккиламчи деб билар эди. 90-йилларнинг бошида бизга “Жаҳон адабиёти” фанидан дарс берган ҳассос педагог Т. Солиҳовнинг оғзидан илк бор шакл билан мазмунни бир биридан ажратиб бўлмайди. Уларнинг даражаси тенг, ҳар қандай чиройли мазмун ўзининг гўзал шаклига ҳам эга бўлиб яратилади, қабилидаги мулоҳазаларни эшитиб, тўғриси, ҳайрон қолган эдик. Тахминан шундай фикр “Бадиий таҳлил асослари”да илгари сурилади, лекин устоз Талъат ака Солиҳовнинг тезис шаклидаги икки-уч фикридан фарқли ўлароқ, бу ерда янада кенг бир тарзда, ҳар томонлама асосланган кўйи майдонга ташланади. “Бадиий асарда… мазмун билан шаклнинг бирлиги ва уйғунлиги юксак даражада бўлади. Ҳар қандай юксак шакл ўз мазмуни билан туғилади, ҳар қандай чин бадиий мазмун фақат ўзига махсус шаклга эга бўлади” (Б. 127). Бир қарашда тўғри фикр. Эҳтимол, кўпгина қарашларда ҳам фикр ўз тўғрилигини йўқотмас. Лекин, назаримда, барибир, нимадир етишмаётгандек туюлаверади. Ушбу фикрнинг чиройи унинг ҳақиқатга даъвогарлигидан олдин келиб, ўқувчини маҳлиё айлаётгандек туюлаверади менга. Шакл ўзгарганда мазмунга, мазмун ўзгарганда эса шаклга дахл қилиниши бор гап. Лекин баъзан муайян мазмунни турфа шаклларда бериш имкони бордек туюлмайдими сизга? Яъни мазмун кучли бўлиб, шакл бундайроқ ёки билъакс, чиройли шакл хунукроқ мазмунни судраб юрган ҳоллар ҳаётда ҳам, адабиётда ҳам бисёр эмасми?.. Чунончи, бир дудуқ инсон нутқини олайлик. У жуда керакли фикрни жуда самимий тарзда оташин бўлиб, лекин тилидаги нуқсон боис тутилиб-тутилиб, зарурий сўзлар қолиб, айтиш осон бўлган сўзларни танлаган кўйи, қийнала-қийнала ҳикоя қилиб берди. Шунча уринишларидан унинг нима демоқчи бўлганини тушундик, дейлик. Шу ҳолда унинг нутқидаги шаклий камчиликлар у айтган ўта муҳим фикрни бутунлай йўққа чиқара оладими? Менимча, йўқ.Одатда, уни тинглаган тингловчи фикрни қайта ҳикоя қилатуриб, камчиликларини ўз нутқи билан тўғрилаб кетади. Мазмун эса янги шаклга кириб янада очилади– асллигига қовушади. Аммо нуқсонли шаклда ўз қимматини йўқотмаганлиги учун ҳам қайта ҳиқоя қилинишга муносиб топилганининг ўзи мазмунни фақат ва фақат шаклга боғлиқ бўлиб қолмаганини билдиради, фикри ожизимча. Худди шундай, қанчадан қанча кўҳна ҳикоятлар борки, уларни ҳозирги жаҳон санъатию адабиёти замонавий шаклларда талқин қилишаётганининг гувоҳи бўлиб турибмиз. Демак, мазмун нуқсонли шакл билан бирга нобуд бўлмайди, аксинча, бошқа, муносиб шаклларга киришга эҳтиёж сезиб яшайди. Энди ўша воқеани сўзга чечан, нотиқ кишидан эшитсак-чи? У воқеани жуда чиройли тарзда, аммо ёлғон ва бўҳтонларга қориштириб айтиб берди, дейлик. Шундай пайтда унинг гўзал нутқи (шакл)кучли мазмунни сақлаб қола биладими?(Ахир, сиз воқеанинг аслидан бохабарсиз!).Бундай мазмун тингловчи томонидан қайта ҳикоя қилиб берилишга муносибми? Менимча, йўқ. Демоқчиманки, ҳар қандай чиройли шаклнинг мазмуни ҳам шунга яраша кучли бўлади ёки ҳар қандай кучли мазмуннинг шакли ҳам ўзига яраша гўзал бўлади, деган фикр баҳсталабдир. Мен бу ҳолни бошқачароқ таърифлаган бўлар эдим: кучли мазмунни очиб беришга муносиб шакл топилгандагина бадиий асар бадиий жиҳатдан баркамол бўлади.Шакллар кўп, мазмун ҳам. Ижодкорнинг вазифаси чиройли шаклга кучли мазмунни қидириб топишдир. Чунончи, ёзувчи Т. Мурод “Отамдан қолган далалар” романининг бирламчи шаклини қаердан олди? Менимча, халқ оғзаки ижодидан, масалан, “Алпомиш” достонидан. Оҳанги кўпчиликнинг руҳига эш достоннинг шаклига солинган замонавий мазмун шунинг учун ҳам маълум қатлам ўқувчилар томонидан қизғин кутиб олинди. Хуллас, бир гапни чиройли айтиш бор, хунук айтиш бор. Икки ҳолда ҳам мазмун деярли ўша. (Ҳамма гап ўша “деярли”да-да дейишлик, айни ўринда максимализмга олиб боради). Лекин уларнинг ўқувчига таъсир даражасида фарқ бўлади. Назаримда, мана шу фарқ ҳақида гаплашиш, ҳатто баҳслашиш мумкин. Фарқни мутлақлаштириб, масалани шакл мазмунни ё бор қилади ё йўқ қилади, тарзида қўймаслик лозим. Жаҳон халқлари эртакларида бир эртакнинг бир неча хил якунлаш анъанаси бор. Бундай ҳолда нечта мазмун ва нечта шакл ҳақида гапириш мумкин? Бир бирини тамомила инкор қилувчи уч мазмун ва уч шакл бор, десак, ҳақиқатга қанчалик тўғри келади? Ёки масалани бошқачароқ қўйиш жоизми: уч хил якун — илдизи, танаси муштарак бўлган битта дарахтнинг учта шохи, десакми… Ҳар ҳолда, бу ерда мазмун ва шаклда қариндошлик ришталари бордек. Қиссадан ҳисса шуки, шакл ва мазмун масаласи ўзбек адабиётшунослигида ҳам, жаҳон адабиётшунослигида ҳам ҳали сўнгги нуқта қўйилмаган, аксинча, ҳозиргача баҳсу мунозаларга чорлаб турган зиддиятли масалалигича қолмоқда.\n“Бадиий таҳлил асослари” бутун бошли бир фан бўлиб, уни ўзбек адабиётшунослик илмига профессор Қ. Йўлдош олий ўқув даргоҳларидаги узоқ йиллардаги тажрибасига суянган кў йи дадиллик билан тадбиқ этди. Албатта, у осмондан тушгани йўқ. У фан сифатида жаҳон адабиётшунослигида мавжуд эди. Андоза ўша ердан олинди. Лекин андозага кўра чиройли либос бичишнинг ўзи катта гап. Шу ўринда филология фанлари номзоди М. Қўчқорованинг “Муҳим тадқиқот” номли мақоласини эслаш жоиз. Мақолада олима тадқиқотни юқори баҳолагани ҳолда, унинг асоси рус олим А. Б. Есиннинг “Принципы и приемы анализа литературного произведения” (Москва: Флинта, Наука, 2000) китобига эшлиги, аммо муаллифлар буни эътироф этмаганлиги танқид остига олинади. Камина ушбу мунозарали масалага бирров тўхталиб ўтаман, холос.“Бадиий таҳлил асослари” китобини тушуниш йўлида шуни айта оламанки, ушбу тадқиқот назарий пландаги иш бўлгани боис, айрим такрорларнинг учраши табиий. Зеро, у ёки бу фаннинг асослари ҳақида сўз борганда, албаттаки муштарак масалалар ўртага қўйилади. Муаллифлар такрордан ҳар қанча қочсалар ҳам, ҳақиқатдан кўз юммасалар, улар ўзигача қилинган ишларни асосан ё тасдиқлаб, ё улар билан баҳсга киришиб борадилар. Мазкур китоб ҳам шу тарзда яратилган. Чунончи, М. Қўчқорова келтирган ўхшашликлардан ташқари, бадиий адабиётнинг функцияси масаласида ҳам муштараклик мавжуд. Фақат ифодада жузъий фарқлар бор, холос. Агар адабиёт вазифаларининг сони рус ва ўзбек олимларида бир нечтага фарқ қилганда ҳам моҳиятда кўп нарса ўзгармасди. Демак, бир қараганда, Есин билан мунозарага киришилаётган кўринса-да, аслида унга суянилмоқда.Ўз навбатида А. Есин ҳам салафи А. Лиловга суянади, у билан баҳсга киришади. Айтмоқчиманки, фаннинг назарий асоси ҳақида сўз борганда ўхшаш нуқталарнинг топилиши ғоят табиий. Лекин, барибир, салафлар меҳнати ўз ўрнида эсланмоғи ва эътироф этилмоғи кераклиги тўғрисидаги М. Қўчқорованинг мулоҳазаларида, гарчи уларнингкескин тарзда айтилишини қўллаб қувватламасам-да, жон бор. Ўйлайманки, ишнинг кейинги нашрларида бу хил камчиликлар бартараф этилади.\nЯқин-яқинларгача кўпчилик олимларимиз рус ва жаҳон адабиётшунослигида айтилган фикрларни асосан тасдиқлар,ўз мулоҳазаларини илгари суришда уларданҳатто қалқон сифатида фойдаланар эдилар. Проф. Қ. Йўлдошэса мавриди келса, дунёнинг ҳар қандай номдор олими билан ҳам мунозарага киришади. Йўқ, бу ҳол унинг нигилизмга мойиллигидан ёки олимлик кибридан эмас, балки у ёки бу масалада ўз қарашига эга эканлигиданозиқланади. Кўринадики, нафақат бадиий тафаккур миқёсимиз, айни дамда, илмий тафаккур имконларимиз ҳам икки дарё оралиғидан чиқиб, икки қутбга томон кенгайиб бормоқда экан.\nАйтилганлардан “бизда Қ. Йўлдош ва М. Йўлдошнинг “Бадиий таҳлил асослари” китобига қадар таҳлил, унинг назарий асослариҳақида ҳеч нима йўқ эканда!” деган нотўғри тасаввур шаклланиб қолмасин, дейман. Бизда таҳлил ҳамиша бўлган, бор ва бўлади. Эслайман: 90-йилларнинг биринчи ярмида адабиётшунос олим, ҳозирда филология фанлари доктори, профессор Д. Қуронов билан талабалар ётоқхонасида адабиётимизнинг айрим масалалари тўғрисида суҳбатлашиб, сўнг баҳслашиб қолгандик. Ўшанда мен олим билан ҳар қанча кескин баҳслашган бўлсам-да, мухатобимнинг сиймосида масалага бундай чуқур илмий-назарий томондан ёндашиш мумкинлигига илк бор гувоҳ бўлган, уни (сездирмайгина) тан олишда ўзимда куч топа олгандим. Камина Республикамизда донғи чиққан олимларнинг қўлларида таҳсил олганман ва бундан ҳар доим фахрланиб юраман. Лекин тан олиш керак, биз ўқиган пайтларда ва ундан бирмунча кейин ҳам мамлакатимизнинг тил ва адабиёт йўналишидаги энг обрўли факультети ҳисобланмиш ўзбек филологиясида адабиётнинг назарий қисми бирмунча бўш ўқитилган. Агар акси бўлганда, “Бадиий таҳлил асослари” каби назарий жиҳатдан фундаментал тадқиқотлар ўн йиллар муқаддам яратилган бўларди. Ҳечдан кўра кеч, мана — у, ниҳоят, қўлимизда. Бир пайтлар устозларимизнинг оғзидан парча-парча, узуқ-юлуқ эшитганларимизни бу ерда тизимли ҳолда кўриб турибмиз. Лекин бу ҳам олдинда турганкатта ишнинг дебочасидир. Тадқиқотда асосан ғарбона таҳлил принципларига кенг ўрин ажратилган. Ҳали у қайта ишланади, тўлдирилади, бадиий таҳлилнинг Ғарбда бўлгани каби Шарқдаги ўзига хосликлари, усуллари ҳам кенг ва атрофлича ёритилади, дея умид қиламан.Тўғри, тадқиқотнинг деярли барча қисмига шарқлик олимлару ижодкорларқарашлари ҳам мавриди билан сингдириб юборилган, лекин улар фрагментар характерда бўлиб, келажакда фундаментал тарзда тақдим этилиши мақсадга мувофиқдир. Бу улканишда эса,адабиётшунос олимларимиз — “Бадиий таҳлил асослари” тадқиқотининг заҳматкаш ва билимдон муаллифларига фақат муваффақият тилаб қоламиз.\n2017 йил, ёз\n← ҚЎЛНИ ҚЎЛГА БЕРИБ\tҲамза — янги ўзбек адабиёти асосчиларидан бири →


By Шайх Саидаҳмад Нуриддин on 09/22/2015 САВДО-СОТИҚ ФИҚҲ\nАрабча бай, (яъни савдо-сотиқ) сўзи луғавий жиҳатдан “айирбошлаш” ёки “бирон мулкни бошқасига алмаштириш” маъносини англатади.\nШариатда савдо-сотиқ деганда “ўзаро розичилик билан бирон мулкни бошқа мулк эвазига айирбошлаш” тушунилади.\nИбн Муфлиҳ савдо-сотиқ таърифи ҳақида шундай дейди: “Судхўрлик ва қарздан ташқари қийматли бирон товар ёки фойдаланиш жоиз бўлган манфаатни бирон қийматли мулк эвазига чекланмаган муддатга айирбошлаш”.\nШофеий мазҳабига кўра савдо-сотиқ дегани “чекланмаган муддатга кўра қийматли бирон товар ёки манфаатга эгаликни келтириб чиқарадиган молиявий айирбошлаш шартномаси”дан иборат.\n“Қийматли бирон товар” деганда, тилла, кумуш, озиқ-овқат, кўчмас мулклар ва ундан бошқа фойдаланиш жоиз бўлган нарсалар назарда тутилади. “Манфаат айирбошлаш” деганда, бирон кишининг ҳовлисидан кўчага чиқиш имкони туғилиши учун қўшнисининг еридаги йўлакни сотиб олиши каби ҳолатлар назарда тутилган. Негаки, у бундай ҳолатларда йўлакнинг ўзини эмас, балки йўлакдан юриш манфаатини сотиб олади. “Чекланмаган муддат”дан мақсад, нарсанинг мулкчилиги харидорга чекланмаган муддатга кўра кўчиб ўтиши, ҳеч кимса ундан бу мулкни тортиб олиш ҳуқуқига эга эмаслиги ва ундан истаган тарзда фойдаланиши назарда тутилади.\nУшбу изоҳга кўра, савдо-сотиқ дегани сотувчи билан харидор ўртасида бирон нарсани айирбошлашдан иборат бўлиб, бу айирбошлаш гоҳида бирон бир товарни айирбошлаш, баъзан манфаат ва гоҳида пулни пулга айирбошлашдан иборат бўлиши мумкин. Бироқ, нима бўлгандаям бу айирбошлашга судхўрлик ёки қарз муомаласи кириши мумкин эмас.\nСавдо-сотиқ шартномасининг таърифидан қуйидаги хулосалар келиб чиқади:\nА) айирбошлаш шартномасига судхўрлик ва қарз муомаласи кирмайди.\nБ) таъриф савдо-сотиқнинг барча турлари: мутлақ савдо-сотиқ, яъни пул эвазига товар олди-берди қилиш, “сарф” савдоси, яъни пулни пулга алмашиш савдоси ва шунингдек, бартер савдоси, яъни товарни товарга айирбошлаш савдоларини ўз ичига олади.\nВ) савдо шартномаси тузилгач ҳар икки томон: сотувчи ва харидор унга амал қилишга мажбур ва улардан бири якка хоҳишига кўра шартномани бузишга ҳаққи йўқ.\nГ) шартнома икки томон розилиги билан тузилиб, унда никоҳ шартномасидаги сингари эълон қилиш шарт қилинмайди. Шартнома модомики томонлар розилиги асосида сирли равишда бўлсада амалга ошар экан, саҳиҳ ҳисобланади.\nД) бу шартномага асосан сотувчининг мулки харидорга, харидорники эса сотувчига кўчиб ўтади.\nAvvalgi maqolaАллоҳга боғланиш (Шайх Содиқ Самарқандий)\nKeyingi maqola Иблиснинг Одам алайҳиссаломга қилган ҳасади (4)


Парламент журналистлари клуби\n03 март 2021, Тошкент вақти: 19:54\nҲакимбек Ўзбекистон фуқаролик жамиятини ўрганиш институтида фаолият кўрсатаётган бир гуруҳ журналистлар ташаббуси билан жорий йилнинг июнь ойи охирларида “Парламент журналистлари клуби” ташкил этилганди.\n“Озодлик” мухбири мазкур клубнинг бош мутахассиси Муяссар Мақсудова билан суҳбатлашиб, клубнинг мақсад ва вазифалари билан қизиқди.\nМ.Мақсудованинг сўзларига қараганда, ўзбекистонлик журналистлар унчалик фаол эмас. Марказий газеталарда сиёсий мавзуларга юзаки ёндашилади. Уларда мавзуни чуқур ва пухта таҳлил қила оладиган журналистлар жуда кам. Мамлакатда парламентга сайлов яқинлашаётган бўлса-да, партияларнинг устивор йўналишлари, сайловолди курашлари, номзодлар ҳақида тарғибот материаллари тайёрлашда тажриба йўқ. Клуб бу борада журналистлар билан иш олиб боради. Сайловдан сўнг доимий фаолият кўрсатадиган қуйи палатадаги иш жараёнини ёритиш, депутатлар кўриб чиқадиган ҳужжатлардан аҳолини хабардор қилиб туриш ҳам клуб журналистларининг вазифасига киради.\nМ.Мақсудованинг айтишича, клубга сиёсий мавзуларда материал тайёрлайдиган журналистлар қатнашмоқда. Клубга доимий қатнайдиган журналистлар сони ўнтача. Унинг ҳар бир йиғилишида эса 20 га яқин журналист тўпланади.\nМ.Мақсудованинг таъкидлашича, журналистлар кўп ҳолларда партия раҳбарларидан интервью олишга қийналади. Клуб эса журналистларнинг партия етакчилари билан мулоқот қилишига қулай имконият яратиб беряпти. Учрашувларда берилаётган савол-жавобларнинг матбуот саҳифаларида қандай ёритилиши эса таҳририятларнинг нечоғли эркинлиги ва журналистларнинг дадиллигига боғлиқ.\nБош мутахассиснинг билдиришича, клуб журналистлари фаолияти юзасидан мониторинг олиб борилади. Клуб йиғилишларида доимий равишда иштирок этиб, сайлов олдидан ва сайлов мобайнида фаол ишлаган журналистлар тақдирланади.


«Андижоннинг 3 миллион халқи сизни боқяпти, сиз уларни эмас». Иқтисодчи Отабек Бакиров тадбиркорларни ҳақорат қилган Андижон вилояти ҳокимига мурожаат қилди — Sof.uz\n«Андижоннинг 3 миллион халқи сизни боқяпти, сиз уларни эмас». Иқтисодчи Отабек Бакиров тадбиркорларни ҳақорат қилган Андижон вилояти ҳокимига мурожаат қилди\n20.11 19:05 1584 Ўзбекистон\nTelegram’даги «Bakiroo» канали муаллифи, иқтисодчи Отабек Бакиров «Улар» лойиҳасига берган интервьюсида Андижон вилояти ҳокими Шуҳрат Абдураҳмоновнинг «андижонлик қайси ифлос менга бир сўмини бериб қўйяпти?» дея айтган гапларига ўз муносабатини билдирди.\nАввалроқ Андижон вилояти ҳокими Шуҳрат Абдураҳмоновнинг овози ёзилган яна бир аудиоёзув интернетда тарқалганди. Унда вилоят раҳбари Андижонда олиб борилаётган ишлар ҳақида гапирган баъзи кишиларни «сассиқ» деб атаган. Шунингдек, аудиода унинг «андижонлик қайси ифлос менга бир сўм пулини бериб қўйяпти?» деганини, Андижон ва Наманганни ўзаро солиштириб айтган гапларини эшитиш мумкин.\nИнтервью давомида Отабек Бакиров Андижон вилояти ҳокимининг бу турдаги гапларига эътироз билдириб, у минаётган Tahoe вилоятдаги тадбиркорлар ҳисобидан олинганини эслатиб ўтган.\nАндижон вилояти ҳокимининг аудиоёзуви тарқалди. Вилоят ҳокими тадбиркорлар тўлаётган солиқдан Tahoe миниб юрибди, лекин ўша тадбиркорни «тўнғиз» деб сўкаяпти. Яъни ўша тадбиркор бош вазирга савол билан мурожаат қилмоқчи бўлган, савол билан мурожаат қилмаган ҳали, савол билан мурожаат қилиш хоҳиши пайдо бўлгани учун уни «тўнғиз» деб сўкаяпти…\nСинизмнинг кенглигини тушуняпсизми? Айнан бу ҳокимни қабул қила олмаганим сабаби — ҳар икки гапининг бирида «Мен Андижон вилоятининг уч миллион халқини боқаяпман» дейди. Мен ўша ҳокимга кадрдан, эфирдан туриб гапирмоқчиман — Андижон вилоятининг 3 миллион аҳолиси сизни боқаяпти, сиз уларни эмас».\nОтабек Бакиров, иқтисодчи\nКеча, 18:28 138 Жаҳон


Вилоят ҳокими маҳалла аҳолиси билан учрашди\nАндижон вилояти ҳокими Шуҳратбек Абдураҳмонов Асака туманидаги Улуғбек маҳалласида бўлиб, аҳоли билан суҳбатлашди, уларнинг муаммо ва ташвишларини эшитди.\nУлуғбек маҳалласи Асака туманидаги энг катта ва аҳоли гавжум яшайдиган маҳаллалардан бири ҳисобланади. Айни кунда маҳалладаги 1 минг 700 га яқин оила таркабида 5 минг 200 нафардан зиёд аҳоли истиқомат қилади. Ҳудудда ўндан зиёд кўча мавжуд. Буюм бозори, 52- умумтаълим мактабининг бошланғич синфлар ўқийдиган филиали, қатор корхона ва ташкилотлар, ўнлаб тадбиркорлик субъектлари фаолият кўрсатади.\nМаҳалламизда оилаларни мустаҳкамлаш, маҳалладаги маънавий муҳит барқарорлигини таъминлаш, аҳоли бандлигини таъминлаш масалаларига алоҳида эътибор қаратилмоқда, - дейди Улуғбек маҳалла фуқаролар йиғини раиси Ғанижон Назаров. – Айниқса, “Темир дафтар”, “Аёллар” ва “Ёшлар” дафтарларига киритилган фуқаролар билан манзилли ишлар олиб борилмоқда.\nВилоят ҳокими қатор муаммолардан азият чекаётган, умуман, турли масалалар бўйича мурожаат қилган фуқаролар билан юз-юз мулоқотда уларнинг моддий ёрдам, тиббий муолажа олиш, ногиронлик нафақасига чиқиш, ишга жойлашиш каби қатор масаллалар юзасидан қилган мурожаатларини шу ернинг ўзида ҳал этди.\nУчрашув давомида қилинган мурожаатлар бўйича маҳалладаги 54 та оилага 8 тонна кўмир, 30 та оилага газ баллони, 48 нафар аёлга моддий ёрдам сифатида 30 миллион сўм пул, 2 нафар онахонга бепул даволаниш учун йўлланма берилди. Бундан ташқари, 5 нафар киши ишга жойлаштирилди, ҳудуддаги “Навруз” даҳасига янги трансформатор ўрнатилиб, 5 та кўчани шағаллаш, қатор кўчаларда ичимлик суви тармоғини созлаш ишлари бошланди.\n- Хасталик туфайли фарзандим доимий равишда даволанади, - дейди мазкур маҳаллада яшовчи Гулнорахон Тожиматова. – Уни ногиронлик нафақасига чиқариш учун жуда кўп идораларга бориб сарсон бўлдим, лекин масала ҳал бўлмади. Вилоят ҳокими билан мулоқотда менга ушбу масаласида ёрдам беришини сўрадим. Минг раҳмат, мени анча вақтдан буён қийнаб келаётган ушбу муаммо ижобий ҳал бўлди.\nАсосий мақсадимиз, Президентимиз олдимизга қўяётган энг биринчи вазифа - одамларнинг ҳаётидан рози бўлиб яшашларини таъминлаш, уларнинг оғирини енгил қилишга кўмаклашиш, - дейди вилоят ҳокими Ш. Абдураҳмонов. – Қолаверса, бу каби мулоқотлар бизгача етиб келмаётган муаммолардан хабардор бўлишга имкон беради, одамларнинг давлатга, эртанги кунга умид ва ишончини мустаҳкамлайди.\nМулоқотда маҳалла учун гузар қуриш ҳамда маълум муддат талаб этажиган бир қатор масалаларни ҳал этиш бўйича мутасадди ташкилотлар раҳбарларига тегишли топшириқлар берилди.


18:20 / 10.11.2017\nБизнесдаги муваффақият ёки таназзул сабаблари ҳақида кўпинча менежерларнинг шахси ва хатти-ҳаракатларига қараб ҳукм чиқарамиз. Бироқ замонавий дунёда яхши бошқарув тизими ҳар қандай ёрқин етакчидан самаралироқдир. Асли ўзбекистонлик ишбилармон, ҳозирда Россияда фаолият юритувчи "ВилГуд" автосервислар тармоғи раҳбари Шерзод Турсунов Forbes журналида шу ҳақидаги фикрлари билан бўлишди.\nБугунги кунда алоҳида бошқарувчилар эмас, бошқарув тизимлари бир-бири билан рақобатлашмоқда. Макроиқтисодиёт ҳақида гапирганимизда бу табиийдек кўринади. Шундай бўлса-да, у ҳам ўрта, ҳам кичик бизнес, ҳам компания ичидаги коммуникацияларга нисбатан қўлланилади. Жараёнлар ва ўзаро алоқалар мураккаблашгани сари бошқарувчилар эмас, бошқарув тизими рақобати тобора кўпроқ олдинги қаторларга ўтиб бормоқда. Аниқроғи, бошқарувчига максимал даражада самарали натижа кўрсатишга имкон берувчи тизим ютиб чиқади.\nШундай бир ўхшатиш бор: шартли равишдаги "советча" бошқарув тизими — бунда топ-менежер рўй бераётган воқеаларни барча даражаларда назорат қилишга ва юқоридан пастгача бўлган барча жараёнларни тартибга келтиришга ҳаракат қилади. Тизим мураккаблашган сари уни бошқариш қийинлашиб боради. Шартли равишдаги "америкача" бошқарув тизими эса қоидалар белгиланиб, шароитлар яратиладиган моделдир: ундан уёғига ҳар бири ўзи билганича ҳаракат қилади. Бир томондан - буткул плюрализм - ҳар бир иштирокчи ўзи олдига. Бошқа томондан эса, бундай моделни тадбиқ қилиш учун ривожланган инфратузилма керак бўлади.\nБунинг макроиқтисодий даражада қандай ишлаши тушунарли. Бироқ муваффақиятли иқтисодий моделлар қандай қилиб компания ичида ҳар қандай даражада қўлланиши мумкинлигига гувоҳ бўлиш анча қизиқ. Бу қайсидир маънода давлат ичида давлат қуришдек гап.\nТадбиркорлик - тўлиқ эътибор қаратиш ва ўзини фидо қилишни талаб қилувчи фаолият, ёлланма иш эса - бу гўёки "бировга ишлаш"дек гап экани ҳақидаги фикрларни кўп эшитиш мумкин. Шундай дейдиганлар ўз куч-ғайратларини ўзига ишлашга сақлаб қўйишни кўзда тутишади.\nҚайсидир маънода бу ёндашувнинг қаердан келишини тушуниш мумкин: ҳар бир ходимнинг қўшган ҳиссасини тўғри баҳолаб, уни мукофатлашга ҳамма компания ҳам қодир эмас, ахир. Бизнес нафақат ишчилар назоратига, балки уларни мотивациялаш учун ҳам сезиларли ресурслар киритиши керак. Бу ресурсларнинг бир қисмини тежаш мумкин - бунинг учун бошиданоқ бошқарув тизимини ишчи ўзини "бировга ишловчи" эмас, тадбиркордек ҳис қилувчи моделга бириктириш керак бўлади. Бошқалар билан фаол рақобатга киришувчи, ўз ресурсини сотувчи, бошқалар ресурсини сотиб олувчи ва ўз фойдасини максималлаштирувчи тадбиркорни ғоялар бошқаради.\nБундай мотивацияга ёрқин мисоллардан бири — Johnson & Johnson компанияси. Бу компания тарихан бошқарувга америкача ёндашув намунаси сифатида тузилган: у максимал даражада диверсификациялашган бўлимлардан иборат. Бироқ шу бўлимлар ичида ҳам ички венчур тизимлари ҳам бор. Алоҳида ишчи ёки ишчилар жамоасида уларнинг жорий вазифалари доирасига кирмайдиган қизиқ ғоя пайдо бўлган бўлса, улар тақдимот якунлари ёки лойиҳа ҳимояси бўйича унга мувофиқ бюджет, лабаратория, персонал ёки бошқа ресурсларга эга бўлишлари мумкин.\nИшчиларни мотивациялашга бундай ёндашув нафақат трансмиллий корпорацияларда ишловчи ва шахсий инновацион стартап ҳақида орзу қилувчи ёш олимларга, балки бошқа соҳаларда фаолият юритувчиларга ҳам хосдир. "Декопласт" заводида ишлаб чиқарувчи тармоқнинг ҳар бир иштирокчиси (экструдер, қадоқловчи, омбор ходими) ўз шахсий мулкига эга ишбилармонга айланган. Уларнинг ҳар бири "занжир"нинг кейинги иштирокчисига ишлов бериш учун яримфабрикат сотган ва бунда унинг қадри поғонама-поғона ошиб борган. Улардан бири маҳсулотда камчилик топса, ишлаб чиқариш тўхтаган. Агар бу экструдер бўлса, хомашёни аралаштирган ва бу ишни сифатсиз бажарган киши пул тўлаган, экструдер эса, ўз навбатида, имтиёзга эга бўлган. Шундай бўлса-да, мутлақо узилишларсиз ишлаш янада кўпроқ фойда келтирган: ҳар бир ходим ўз ишини тўғри бажарса, даромад салмоғи барча учун сезиларли бўларди.\nТасаввур қилинг-а, автосервисларда ҳар бир ходим - оператордан то устагача имтиёзли балларга эга бўлса. Оператор мижоз қўнғироғини экспертга етказади, у эса бир неча балли қўнғироқларни қабул қилиш имкони учун пул тўлайди. Эксперт бу қўнғироқни буюртмага айлантирса, кўпроқ баллга эга бўлишини билади. Мижозлар буюртмасини устага етказишда ҳам худди шундай. Бутун бир занжир қанча самарали ишласа, барча учун даромад шунча кўп бўлади. Шу боис оператор мижознинг мурожаатини энг яхши экспертга, эксперт эса яхши устага етказишдан манфаатдор бўлади.\nҒоя шундаки, ҳар бир ходим ўз иш участкасини максимал даражада фойда олиш мумкин бўлган ресурс сифатида қабул қилиши керак. Боз устига, бу ресурс учун эркин рақобат кетмоқда. Шу тариқа, компания ходимлар ўзаро келишувга эришувчи биржа ва майдонга айланади. Компания эса бу транзакцияларни қайд этади.\nШу тариқа қарор топган анархияларни қора бозордан нима ажратиб туради? Тизимга зиён етказувчи, турли хатти-ҳаракатларга қарши ҳимоя киритилган инфратузилма ва автоматлаштирув. Тўғри хатти-ҳаракатларни рағбатлантирувчи ва нотўғриларини амалга оширишга йўл қўймайдиган алгоритм. Бу деярли юз йил аввал Toyota'да ўйлаб топилган "дзидок" тамойилидир: нимадир нотўғри кетса, муаммони чуқурлаштирмаслик учун ишлаб чиқариш линияси тўхтатилди.\nБироқ кўпинча конвейер билан ассоциация қилинувчи тамойилни нафақат ишлаб чиқариш, балки бошқа соҳаларда ҳам қўллаш мумкин. Жумладан, хизмат кўрсатиш соҳасида ҳам. Масалан, автосервис фаолияти алгоритмига мижозларга қўнғироқ қилиб, хизматлардан қанчалик мамнун эканликлари борасида сўраш ҳам киради. Агар мижоз хизматлардан қониқиш ҳосил қилмаган бўлса, бу савол учун масъул раҳбар эътироз устида қайта ишлаш вазифасини олади. Раҳбар бу ишни уч кун ичида бажармаса, сервис фаолияти асосланувчи софт (тафсилотларни ҳисобга олишдан то бухгалтериягача) битта функциядан ташқари барча функцияларни шунчаки блоклаб қўяди, бу - мижоз эътирози устида ишлаш.\nПерсоналга худди шундай ёндашув фаол ишбилармонларга маркетинг харажатларини камайтириш имконини беради. Энг яхши маркетинг - маҳсулот сифати. Сифатга савол қанча кўп бўлса, буни маркетинг орқали қоплашга шунча кўп ресурс кетади. Мижозлар билан ишловчиларни уларнинг мижозларни иккинчи, учинчи ва ундан кўп маротаба қайтариши асносида имтиёзлар билан рағбатлантириб борилиб, хизматлар кўрсатиш соҳасида маркетинг харажатларини камайтириш мумкин. Бундай ёндашувда консультант ресурслар, яъни мижозлар билан имкон қадар яхшироқ ишлашга ҳаракат қилади. Энди мижоз унинг "мулки" ва у шунга қараб ўз даромадларини ошириши мумкин. Бу турли шаклга эга бўлиши мумкин: масалан, Американинг Prosek Partners PR-агентлиги доимий мижоздан олинадиган даромаднинг 5 фоизини уни топиб, биринчи учрашувни белгилаган ходимга ажратади.\nТизим шундай тузилса ва шу билан бирга, максимал даражада автоматлаштирилган бўлса, назорат қилувчи ва мотивация берувчи бошқарувчиларга бўлган талаб йўқолади. Бундай ёндашув унча катта бўлмаган компаниялар учун ҳам фойдадан холи бўлмайди. Тармоқ муайян кўламга етганида биргина шахснинг хатоси баҳоси катта аҳамият касб этади. Шуниси қизиқки, фаол ёрқин бошқарувчи йўқ бўлса-да, барқарор тизимга эга бўлган компанияларда фаолият бошқарувчига эга, лекин тизимсиз компанияларга қараганда яхшироқ йўлга қўйилган.\nШифохона таъмирланиши сабаб Жаҳон банкидан кредит олган фирма банкрот бўлиши мумкин\n22:35 / 18.04.2018\nЯнгиер шаҳар ҳокими ваъдасидан қайтдими: тадбиркорлар нимадан норози?\n01:07 / 17.04.2018


10:43 07.02.2021 (Янгиланган 10:52 07.02.2021)\nҚорабоғдаги тинчликни назорат қилувчи рус-турк мониторинг маркази 2021 йил 30 январь Озарбайжоннинг Агдам туманида иш бошлади. Тегишли келишув 2020 йил 11 ноябрда Россия ва Туркия Мудофаа вазирликлари раҳбарлари томонидан имзоланган эди.\nРус-турк марказининг хизмат ва маиший хоналари очиқ майдонда модуль кўринишида қурилган ва барча керакли жиҳозлар билан таъминланган.\nШунингдек, марказ ҳудудида масжид ва черков бор.\nМарказ Sputnik Озарбайжон мухбирлари нигоҳида.\nҚорабоғдаги тинчликни назорат қилувчи рус-турк мониторинг маркази\nРус-турк мониторинг маркази\nҲарбийлар учун барча шароитлар муҳайё қилинган\nҲарбийлар мунтазам тиббий кўрикдан ўтиб туради\nҲарбийлар бўш вақтларини мазмунли ўтказишади


ROYAL СУВ ИСИТГИЧЛАРИ ЎЗБЕКИСТОНДА\nБугун бутун дунёда техника техналогиялар жадал суръатлар билан тараққий этиб бормоқда. Ҳусусан АҚШ ва Европа давлатларида бундан бир неча йиллар муқаддам қуёш энергиясидан фойдаланган ҳолда сув иситиш технологияси қўлланилиб келинмоқда.\nБугунги кунга келиб юртимизда ушбу технологиялар илк бор Royal савдо белгиси остида ишлаб чиқарилиши режалаштирилган.\nУшбу қуёшли сув иситгичлари – қуёш энергияси ёрдамида сувни иситиш учун мўлжалланган бўлиб, бизнинг иқлимга мослиги билан ҳам аҳамиятлидир. Бугун бутун дунёда табиий ресурсларни тежаш ва улардан оқилона фойдаланишга алоҳида эътибор қаратилмоқда. Шундай экан, кўплаб қулайликларни ўзида мужассам этган ушбу техналогия орқали энергиядан оқилона фойдаланиш имконияти пайдо бўлади. Маълумки Ўзбекистонда йилнинг аксарият қисмида асосан қуёшли об-ҳаво кузатилади. Бу эса ўз навбатида, қуёшли сув иситгичларни юртимитзда ишлаб чиқариш олий лойиҳа эканлигини кўрсатади.\nФйтиб ўтиш жоизки, Rоyal қуёшли сув иситгичлари икки турга бўлинади. Булар горизонтал ва вертикал. Горизонталь қуёшли сув иситгичлар индивидуал қурилма бўлиб, бак ва коллектордан иборат. Бундай турдаги иситгичлар хусусий уйлар, коттежлар ва дала-ҳовлиларга мос келади. Ишлаб чиқаришда ҳажми 200 ва 300 литр бўлган горизонталь қуёшли сув иситгичларни ишлаб чиқариш режалаштирилмоқда. Бундай хажм 4 ёки 6 кишидан иборат оилани иссиқ сувга бўлган эхтиёжини бемалол қондира олади.\nИккинчи турдаги вертикал қуёшли сув иситгичларнинг ҳажми 300 дан 1000 литргача бўлгиб аҳоли уйлари, кўп қаватли офислар, давлат муассасалари учун мос ҳисобланади. Вертикал сув иситгичнинг баки ертўла каби жойларга, коллекторлар эса бинонинг томига ўрнатилади.\nКоллектор – бу қуёш энергиясини йиғувчи қурилмадир.\nЭътиборни тортадиган жиҳати шундаки, вертикал қуёшли сув иситгичлар қуёш нурларида ҳам, марказий иситиш тизимида ҳам ишлаши мумкин.\nRоyal қуёшли сув иситгичларни кенг кўламда ишлаб чиқариш жорий йилнинг сентябрь ойига мўлжалланмоқда, ва шу ойнинг ўзида Ўзбекистон бозорида қуёшли сув иситгичларнинг биринчи партияси сотувини йўлга қўйиш ҳам режалаштирилмоқда.


15 ёшли пахтакор. Бўлиши мумкин эмас! – Tashabbus\n– Ипак қурти заводларида банд бўлган ишчилар;\n– Иссиқхоналар ичидаги ишларда банд бўлган ишчилар;\n– Тамакини йиғиш, ташиш ва бирламчи ишлов беришда банд бўлган ишчилар;\n– Пахтани қўлда суғориш билан банд бўлган ишчилар;\n– Пахтани қўлда теришда банд бўлган ишчилар.


“Адолат” СДП: суд жараёнида прокурор ва адвокат ваколати тенглаштирилади (+Видео) | "Адолат" СДП\n“Адолат” СДП: суд жараёнида прокурор ва адвокат ваколати тенглаштирилади (+Видео)\nЖорий йил 18 октябрь куни Тошкент шаҳар прокуратурасида “Адолат” СДП сайловолди дастурининг суд-ҳуқуқ соҳаси муҳокамасига бағишланган “Суд-ҳуқуқ тизими – партия сайловолди дастуридаги устувор йўналиш” мавзусида экспертлар, фаоллар билан учрашув ўтказилди. Тадбир партиянинг ушбу йўналишдаги доимий ҳамкорлари Ўзбекистон Республикаси Олий суди, Инсон ҳуқуқлари бўйича Ўзбекистон Республикаси Миллий маркази, Тошкент шаҳар прокуратураси билан ҳамкорликда ташкил этилди.\nЖорий йилнинг декабрь ойида Олий Мажлис Қонунчилик палатаси ва халқ депутатлари маҳаллий Кенгашларига сайловлар бўлиб ўтади. Шу боисдан Ўзбекистон “Адолат” социал-демократик партияси ўз сайловолди дастури лойиҳасини ишлаб чиқишда бугунги кунда аҳолимизнинг барча қатлами учун энг долзарб бўлган масалаларнинг тўлақонли ечимига алоҳида эътибор қаратмоқда.\nДавра суҳбатида бугун халқимиз томонидан тўлақонли ечими кутилаётган муаммо суд жараёнларида адолат тамойилини таъминлаш учун партия сайловолди дастурнинг суд-ҳуқуқ соҳасига оид йўналиши кенг муҳокама этилиб, ушбу тизимдаги ислоҳотлар натижаси таҳлил этилди. Суд-тергов амалиёти ва қонун ҳужжатларининг таҳлили ҳамда аҳоли билан очиқ мулоқот натижалари суд амалиётида қонунийлик ва холисликни таъминлашга тўсқинлик қилувчи қатор ҳуқуқий бўшлиқлар мавжудлигини кўрсатди.\nТадбирдан кўзланган мақсад мавжуд камчиликларни аниқлаш, қонунларга ўзгартиш ва қўшимчалар киритиш, камчиликларни янги қонунлар ишлаб чиқиш орқали бартараф этиш, халқимиз фаровонлигини ошириш, қонун устуворлигини таъминлаш, инсон ҳуқуқ ва манфаатларини ҳимоя қилишга хизмат қилишдир.\nБунда энг аввало халқимизнинг ҳуқуқий саводхонлигини ошириш, аҳолимизда судларга нисбатан ишон ҳиссини уйғотиш, суд жараёнларида адолат тамоилларини тўлақонли таъминлаш устувор вазифалардан. Чунки бугун юртимизда ўтган қисқа давр мобайнида яхлит суд ҳокимияти тизимини шакллантириш вазифаси муваффақиятли ҳал этилганига қарамасдан аҳолимизда ҳамон судларга нисбатан ишончсизлик ҳисси сақланиб қолмоқда.\nПартия сайловолди дастурига суд-ҳуқуқ соҳасида ислоҳотларга бағишланган бир қанча таклифлар киритилган. Жумладан, Тергов қўмитаси ташкил этиш ташаббуси илгари сурилмоқда. Натижада прокуратура, ички ишлар ва Давлат хавфсизлик хизматидаги тергов бўлимлари тугатилади. Бу эса тергов ишлари адолатли ва қонуний ўтказилиши, инсон ҳуқуқ ва манфаатлари бузилмаслиги таъминланиб, жараёнга идоравий манфаатлар аралашишини олди олинади.\nЙиғилишда таъкидланганидек, суд мустақиллигини, ҳамда суд жараёнида прокурор ва адвокат ваколатини тенглик принципини таъминлаш борасида, амалдаги қонунлардаги қарама-қарши ҳолатларни бартараф этиш лозим. Мисол учун, “Прокуратура тўғрисида”ги қонунда прокурорнинг суддан кўрилган ишларни талаб қилиб олиш ва чақириб олиш ваколати белгиланган модда мавжуд.\nШунинг учун “Прокуратура тўғрисида”ги қонундан ушбу моддани чиқаришни, прокурорнинг суддан ишларни чақириб олиб ўрганиш ваколатини бекор қилишни таклиф қилинди.\nПартия экспертлари томонидан бу каби таклифлар эътиборга олиниши таъкидланди. Партия сайловолди дастурига киритиш учун прокурорлар ваколатини қисқартириш, уларни “халқ прокуратураси”га айлантириш, халқ олдида ҳисобдорлигини таъминлаш каби устувор вазифалар белгиланди.\nТадбир давомида соҳа ходимлари томонидан мазкур ташаббусларни амалиётга жорий қилиш борасида бир қатор таклифлар билдирилди.


Ҳектор: Пенальти тепишга тўғри келишини кутмагандим. Зарба беришдан олдин тиззаларим қалтираётганди\n18:08 / 03.07.2016\nГермания терма жамоаси ҳимоячиси, Европа чемпионати чорак финалида Италияга қарши ўйиндан кейин пенальтилар серияси вақтида ғалаба келтирган зарбани ижро этган Йонас Ҳектор унгача навбат етиб келишини кутмагани ҳақида айтиб ўтди.\n«Пенальти тепишимга тўғри келар деб ўйламагандим. Мен навбат бўйича тўққизинчи эдим. Навбатим келганида нуқтага боришдан ўзга чорам қолмаганди.\nМен ўзимга-ўзим буни уддалай олишимни айтиб, пичирлай бошладим. Тўпга томон борар эканман, қайси томонга тепишни белгилаб олдим.\nТиззаларим қалтираётганди. Омадим бор экан, тўп дарвозага кирди. Қайси бири яхши, ўйиннинг асосий вақтида ғалабани нақд қилишми ёки шундай ҳаяжонли паллалардан кейинми, буни аниқ айта олмайман. Ҳозир биз ёқимли ҳислар оғушидамиз», – деган Ҳектор.\nЭслатиб ўтамиз, кеча Германия ва Италия ўртасидаги учрашувнинг асосий вақтида ва қўшимча бўлимларда ғолиб аниқланмаганч, пенальтилар серияси бошланди ва унда томонлар 9 мартадан зарба ижро этишди. Италия дарвозабони Жанлуижи Буффон барча зарбаларнинг йўналишини аниқ топди, лекин фақат 3тасини қайтарди. Италия вакили Дармиан тўққизинчи бўлиб зарба берганида немислар дарвозабони Мануэль Нойер аниқ ҳаракат қилди. Немислар томонидан тўққизинчи бўлиб зарба берган Ҳекторнинг ҳаракатини ҳам Буффон олдиндан пайқади, лекин тўп унинг қўллари орасидан ўтиб кетди. Натижада Германия 6:5 ҳисобида ғалаба қозониб, ярим финалга йўл олди.